Bidean ikasia - 111 Akademia\nTwitterFacebook\tAzala / Liburuak / Arantxa Urretabizkaia / Bidean ikasia\nBidean ikasia\t2016/11/23 - 11:24 Izenburua: Bidean ikasia\nIdazlea: Arantxa Urretabizkaia\n[…] Irainaren ezpatak bi aho ditu, eta bigarrenak iraingilea zauritzen du.\tTweet 1 comment Bilbo 54.3 Azteazkena, 01 Martxoa 2017 19:29 Iruzkin lotura Oso liburu hunkigarria eta gogorra Arantxa Urretabizkaiaren azkena. Hondarribiako Alardean parte hartzeko hango emakume batzuen borroka du ardatz liburuak eta izugarria da bertan kontatzen diguna. Herri horretatik oso urrun bizi garenontzat ulertezina zena are ulertezinagoa bihurtu da liburua irakurri eta gero. Banekien egoera gogorra zela emakume horientzat eta euren familientzat, baina inoiz ez nuen pentsatu apartheid antzekoa izango zela.\nArantxak bere bizipen propioak eta beste pertsona batzuenak kontatzen dizkigu oso era bikainean eta ezin izan dut liburua utzi dena irentsi arte. Hala ere, ez dut batere gozatu irakurketarekin, irakurtzen ari nintzena izugarri krudela zelako.\nBeraz, guztiz gomendagarria da liburu hau, Euskal Herriko bazter batean gertatzen jarraitzen duenaz jabetzeko.\nZorionak Arantxa liburuagatik eta zure ausardiagatik!!!


Lan Erreformak lehen pitzadura ireki du patronaletan | Emeki Kunama\nLan Erreformak lehen pitzadura ireki du patronaletan\nUncategorized urria 28, 2013 Iruzkin 1\nLan Erreformak gauzak goitik behera aldatuko zituela esan zen bere garaian; hainbeste, ordea! Patronal bat bere onetik aterata beste patronal bati egurka. Hara sorpresatxo biziki interesgarria! Beti adibidetzat hartu dugun, “beraiek batuta daude, gu, ostera, begira nola gabiltzan elkarri mokoka”, bloke monolitiko hori zartatzen hasi da. Itxuraz zurruna den bloke horren barnean zer dago? Ireki berri den pitzaduratxoak aukera emango digu, akaso, barnekoa usnatzeko.\nAzken urteotan dezente liburu irakurri ditut enpresa kudeaketa edo new management delakoari buruz. Bertan diotenez enpresa lehiakorra lortzeko funtsa langile motibatuak dira, enpresa mundu hobea lortzeko bizi-proiektu gisa ulertzera iristen diren langileak. Horretarako bi motibazio iturri desberdin ei daude: kanpo-motibazio eta barne motibazioa. Bilatu behar dena da langilea barne-motibatzea, langileak egiten duenari zentzua topatzea, egiten duenak pertsona gisa hazten duela konturatzea. Hori omen motibazio iturri onena enpresa lehiakorrak lortzeko.\nBeste motibazio mota, tira, ez da hain gomendagarria, baina beste biderik ez den bitartean erabili behar dela diote. Kanpo-motibazio mota hiru daude, ordea. Bata da sari bidez motibatzea, kanpo-motibazio positiboa litzatekeena (lan baldintza onak hemen sartuko nituzke). Bestea zigor bidez motibatzea da; metodo txartzat jotzen dute liburuek. Eta erabili behar ez litzatekeena dago azkenik, langileak motibatu baino birrindu egiten dituelako: Beldurra.\nKonturatu naiz egunkaria eta liburu hauek ezin direla batera irakurri zoratuko ez bazara. Enpresen lehiakortasunerako garrantzitsuena langile motibatuak badira, zertara dator Lan Erreforma? Zeini interesatzen zaio? Langileei badakigu ezetz, baina enpresariei? Langileen lan baldintzak al dira Euskal Herriko enpresari gehienen arazoa? Langileak okerrago egoteak Euskal Herriko enpresa gehienei onura ekarriko die ala kaltea?\nAdibide bat ekarriko dut hona: Bizkaiko ehungintzako sektoreko hitzarmen kolektiboa. Bi patronal daude: Cecobi (CEOE, Confebask, CEBEK) eta Bizkaidendak (Euskaldendak). Cecobi-k merkataritza zentro handiak ordezkatzen ditu. Bizkaidendak-ek denda txikiak. Merkataritza zentro handiek azken urteotan mozkinak banatzen ari dira. Hiri eta herrietako denda asko ixten ari dira. Badakizue zeinek eskaini duen langileentzat baldintza hobeak dituen hitzarmena? Bizkaidendak-ek. Bizkaidendak-entzat arazoa ez dira langileen baldintzak, arazoa da merkatalgune erraldoiek denda txikiak jaten dituztela. Ezin dute lehiatu lan baldintzak hondoratzen multinazionalekin, horiek maisuak baitira horretan.\nBada ELAK, Bizkaiko ehungintzan gehiengoa duen sindikatuak, akordioa sinatu du Bizkaidendak-ekin. Cecobik dio horrek ez duela balio, Cecobi dela patronal nagusia (CEBEK delako).\nBai ala? Nola demostratzen da hori? Nola erabakitzen da zein den enpresarien ordezkari nagusia? Hauteskunde patronalak egiten al dira? Patronal bakoitzaren afiliatu kopurua publikoa al da? Orain arte Cecobik (CEBEK, ADEGI, SEA, CEN) monopolio patronala izan dute. Zeinen interesak ordezkatzen dituzte patronal hauek? Lan Erreforma sakonagoa nahi dutela dioten patronal hauek, Euskal Herriko enpresari gehienen beharretan ari dira pentsatzen benetan? Neoliberalismo itsuaren bozemale diren patronal hauek nork aukeratu ditu? Nola finantzatzen dira?\nSistema publikoaren kontra sistema publikotik elikatuz. Enpresen kudeaketa eredu berrietaz aritu langileak birrinduz. Demokraziaz hitz egin enpresen ordezkaritza monopolioa edukiz. Hitzak eta egintzak, betidaniko arrakala bortitza. Orain patronalaren bloke monolitikoan pitzaduratxo demokratiko bat gertatu da. Pitzadurek, txikiak izanagatik ere, hazterantz jotzen dute. Guk ere lagunduko dugu horretan, patronalaren demokratizazioa guztion onerako izango baita.\nTagged: Bizkaia, Bizkaidendak, Cecobi, demokrazia, ELA sindikatua, enpresa, hitzarmena, kudeaketa, lan erreforma, merkataritza, motibazioa, patronala\n← Alternatiben sarea josten\nLan Erreforma, Fagor eta neoliberalismoa →\nOne thought on “Lan Erreformak lehen pitzadura ireki du patronaletan”\nLan Erreformak lehen pitzadura ireki du patronaletan | Murgil 10:36 am urria 28, 2013 Reply\n[…] Lan Erreformak lehen pitzadura ireki du patronaletan […]\nRT @K_Xilda: El 18 de mayo sale de imprenta el nuevo libro de Kaxilda en coedición con La Cebra: "Tecnofeudalismo. Crítica de la economía d… 23 minutes ago


Indarrean dago Renferen txartel mota berria, paperezko tiketen ordezkoa izango dena - Aiaraldea - Aiaraldea.eus\nTxabi Alvarado Bañares 2019-09-16 07:00\nPlastikokoa izango da txartela. / Renfe\nPaperezko tiketak apurka-apurka kentzen joatea da Renferen asmoa, txartel berriagatik ordezkatuta.\nGaur -irailak 16- jarri du Renfek indarrean C1, C2 eta C3 lineetan erabili ahalko den “+renfe&tú” txartela. Barik-aren antzeko txartela izango da, baina hainbat abantaila izango ditu, enpresak jakinarazi duenez. Galduz gero beste bategatik ordezkatzeko aukera egongo da eta deskontuak dituzten erabiltzaileei (Familia ugaria dutenek, kasu) automatikoki ezarriko die dagokien beherapena.\nBarik-aren kasuan bezala, bi txartel mota egongo dira: pertsonalizatua eta pertsonalizatu gabea. 2 euroren eta 0,5 zentimoren truke eskuratu ahalko dira, hurrenez hurren. Lehen txartela Abandoko geltokiko bulegoan eskuratu ahalko da. Bigarrena, aldiz, horretarako egongo diren makinetan egongo da salgai.\nRenferen helburua da txartel berri hori izatea orain arteko paperezko tiketak ordezkatuko dituena. Hala ere, aldaketa apurka-apurka egingo dute.


Enrike Solinis, musikaria: “Antzinako musika, gaur egungoek jotzen dugunez, freskoa da” - etakitto.eus\nEnrike Solinis, musikaria: “Antzinako musika, gaur egungoek jotzen dugunez, freskoa da”\nDomekan ekintza bi egingo dira Udaberriko Euskal Jaiaren barruan. Goizeko 09:00etan mendi-buelta kulturala hasiko dute herriko kaleetatik eta Arratera iritsiko dira. Han, 13:30ean, Euskal Barrokensemblek kontzertua eskainiko du Arrateko elizan. Enrike Solinisek gidatzen duen taldeak mundu osoan zehar zabaldu du antzinako musika.\nAntzinako musika egiten duzue, baina zer da zehazki?\nOrain dela 300-400 urte inguru konposatutako musika da eta, sasoi hartako musika-tresnak nolakoak ziren aztertu ondoren, erabili egiten ditugu. Bestetik, orduko praktiketan oinarritzen da. Eskuizkribuetan eta liburuetan sasoi hartan musika nola jotzen zen azaltzen da. Musika klasikoarekin alderatuz, antzinako musikak duen osagairik garrantzitsuenetako bat da piezak berregiteko eta birsortzeko askatasuna duela. Antzinako partiturak eskema modukoak dira eta interpretazioaren ehuneko handia interpreteen esku geratzen da. Beraz, antzinako musika gaur egun bizirik gaudenok jotzen dugunez, freskoa da.\nBeraz, antzinako eta gaur egungo musika da aldi berean?\nAntzinako eta gaur egungo ikuspegiak ditu, baina ikusleen ikuspegia ere garrantzitsua da. Gaur egun antzinako mezu bat komunikatzeko, gaur egungo kodigo musikalak erabili behar ditugu. Belaunaldiz belaunaldi birsortze hori aldatzen doa.\nAntzina erabiltzen ziren musika-tresnak jotzen ikasi behar izan duzue?\nBai. Euskal Herritik kanpo ikasi behar izan dugu. Zoritxarrez hemen ez dago antzinako musika eta euskal ondarea modu txukunean ikertzeko aukerarik. Antzinako musika ez da musika kultua bakarrik, herriko musika ere bada eta, horrekin batera, ondare literarioa, musikala, dantzak, eta abar. Euskal Herrian ondare kulturala tradizioz iritsi zaigu, ez dago idatzita, eta hori ikertzeko metodologia behar da. Nik Katalunian ikasi nuen eta oso ondo antolatuta dago, goi-mailako ikasketekin.\nEuskal ondarea ikertzen ez badugu, galtzeko arriskua dago?\nGure disko guztietan Erdi Aroko, Errenazimenduko eta barroko sasoiko musikak eta testuak ditugu, geure modura landuta. Kontserbatorioetan eta musika zentroetan egin beharko litzatekeena geure kabuz egin dugu, euskal ondare hori berreskuratzeko. Euskal ondare gehiena tradiziozkoa denez, gehiena galduta edo galtzear dago. Harrigarria da Errenazimenduan Euskal Herrian mundu mailako ospea zuten musikariak izatea (Antxieta, adibidez) eta bere obra osoa ez edukitzea.\nAntzina eta gaur egun, musikak esanahi berdina izan du beti?\nMusika ospatzeko eta sufrimendua arintzeko zerbait izan da beti. Herri zapalduek beti izan dute oso ondare musikal potentea. Tabernetan jotzen zen, dantzarako, eta gaur egungoarekin alderatuz, gehienek zekiten dantzan egiten.\nMundu guztian zehar ibili zarete. Atzerrian gehiago baloratzen zaituztete?\nBai. Euskal Antiqva diskoa kaleratu genuenean zortea izan genuen, nazioarteko jaialdietara joateko atea ireki zigulako. Iaz pentsatu genuen Euskal Herrian gehiago finkatzea nahi genuela, hemen gehiago jotzea; eta, bestetik, ume eta gazteentzako proiektua dugu esku artean.\nantzinako musikaEnrike SolinisEuskal BarrokensembleMusika\n« Sergio Boullosa: “Espero dugu udaletik laguntza jasotzea billar-kluba sortzeko proiektua aurrera eramateko” II. Errepublika prestatu edo aldarrikatu? Guk aldarrikatu »


PDF (181 KB - 2 orri.)\nBilboko Merkataritza arloko 1 zenbakiko Epaitegia (Bizkaia)\nJudizioa: 420/11 prozedura arrunta.\nDemandatzailea: Frio Bilbao, S.A.\nAbokatua: Gallo Sedano Fabiola.\nProkuradorea: Maria Alvarez de Amezaga.\nDemandatua: Ihintza Basterrechea Urquiri eta Itobaro, S.L.\nGaia: arrunta; administrazio-erantzukizuna.\nAipatu judizioaren gainean epaia eman da 2011-12-16an, eta hona hemen epaitza:\n1.– Guztiz baiesten da Frío Bilbao, S.A. sozietateak, María Álvarez de Amezaga auzitegietako prokuradoreak ordezkatuta, aurkeztu duen demanda, auzi-ihesean diren Itobaro, S.L. eta Ihintza Basterrechea Urquiri andrearen aurka.\n2.– Itobaro, S.L. sozietatea eta Ihintza Basterrechea Urquiri andrea kondenatzea, auzi-jartzaileari modu solidarioan zazpi mila, zortziehun eta hirurogeita hamabost euro eta berrogeita hamaika zentimo (7.875,51) ordaintzera.\n3.– Itobaro, S.L. sozietatea eta Ihintza Basterrechea Urquiri andrea interpelazio judiziala egin zenetik aurrerako legezko interesak ordaintzera kondenatzea. Gainera, ebazpena irmo bilakatzen bada, zorrak –guztira zor denak bi puntutan gehituta– berandutze-interesak sortuko ditu, PZLaren 576. artikuluan araututako prozesu-interesak direla-eta.\n4.– Alderdi demandatuari ezartzen dizkiot kostuak.\nJakinaraz bekie epaia alderdiei, eta adierazi epai horren aurka apelazio-errekurtsoa aurkez dezaketela, 5 eguneko epearen barruan. Egin bedi horren lekukotza autoei gehitzeko eta gorde bedi jatorrizkoa dagokion epaien agiri-sortan.\nHala erabaki, agindu eta sinatzen dut.\nIhintza Basterrechea Urquiri eta Itobaro, S.L. demandatuen egungo bizilekua ezezaguna denez, aipatutako ebazpena Euskal Herriko Agintaritzaren Aldizkarian argitaratutako ediktu bidez jakinaraztea erabaki da, Prozedura Zibilaren 1/2000 Legearen 497.2 artikuluaren arabera (PZLb).\nBilbao (Bizkaia), 2012ko urtarrilaren 18a.


2020KO EKAINAREN 20-21AREN EKITALDIRAKO INFORMAZIOA – EUSKAL PIRINIOAK ASKATASUN BIDEAK KULTUR ELKARTEA\nOroimenezko iheslarien ibilaldia Donibane Garazitik Elizondora, 2020ko ekainaren 20 + 21\nEuskal Pirinioak Askatasun Bideak Elkartea (EPAB) Eusko Jaurlaritzaren Elkarteen Erregistroan eta Hernaniko Udalean kultur elkarte bat bezala erregistratuta dago. Bigarren Mundu Gerrako Ihes-sareen memoria historikoa berreskuratzea du helburu eta ihesaldietan lagundu zutenei eskainia dago. Horregatik, ihes egin duten guztiei eta haien laguntzaileei omenaldia egin nahi diegu: mugalariei, logistikako arduradunei, aterpetxeetako jabeei eta iheslariei. Egitasmoak badu beste helburu bat ere, hots, bigarren hezkuntzako eskoletarako materialak prestatzea, hemengo eta atzerriko gazteek historiako gertakizun horien memoria berreskuratu dezaten. II. Mundu Gerran naziek okupatutako Europatik ihes egiteko sare klandestinoetako katebegi funtsezkoa izan zen euskal Pirinioetan. Aterpetxe asko Euskal Herrian kokatu ziren, eta mugalariak inguru horretakoak ziren. Donostia sareen puntu logistikoetako bat zen, eta beste hiri eta herriek ere parte hartu zuten: Donibane Lohizune, Hernani, Angelu, Oiartzun, Baiona, Errenteria, Mendibe, Irun, Donibane Garazi, Orbaizeta, Otsagabia, Aldude eta Elizondo, gutxi batzuk izendatzeko. Oso garrantzitsua da sare klandestino horretan lagundu duten pertsonak – mugako bi aldeetan zeudenak – inoiz ez ahaztea, Bigarren Mundu Gerran zehar ekintza ausart eta desinteresatuak egin zituztelako. Pertsona horiek arrisku bizian jardun zuten, eta asko izan ziren kartzela, tortura, edota kontzentrazio esparrua sufritu behar izan zutenak eta baita bizia galdu zutenak ere. Beraz, EPAB-en helburua da memoria historikoa berreskuratzea – oroimenezko mendi-martxen bidez, eta mugaren bi aldeetarako laguntzaileei omenaldiak egitea. Eta, bestetik, ondare historiko horren transmisioa egitea bigarren hezkuntzako ikasleei, bertako nahiz atzerriko eskoletan. Egitaraua, 2020ko ekainaren 19tik – 21era\nIbilbide hau Donibane Garazitik Elizondora da eta esperientzia duten gidariekin bi egunetan egingo dugu. Larunbatean, ekainaren 20an, lehen zatia hasiko da Donibane Garazitik Banka herrixkara, non otordu arina hartuko dugun; ondoren, autobusez Donibane Garaziko hotelera joango gara. Hurrengo egunean, igandea 21, bigarren ibilaldiaren zatia hasiko da Aldudetik Nafarroako Baztango Elizondora. Egunean 13km egingo ditugu oinez (egunero 4-5 ordu guztira), duela 75 urteko ihes-ibilaldia irudikatuz. Bidean zehar, interes historikoko lekuen inguruko azalpenak emango ditugu. Ibilbide erraza edo neurrikoa da. Donibane Garaziko jendearekin eta ordezkariekin Aldude herrixkan omenaldiak egingo ditugu, baita Elizondon, Donostian eta Hernanin ere. Ibilaldietan eguneko motxila bat bakarrik beharko da; gainontzeko ekipajea DSS hotelean utzi ahal izango da (igandean hartu ahal izateko) edo bestela autobusean.\nOstirala, ekainaren 19a, 18:45ean\nLarunbata, ekainaren 20a, 08:00etan\nIgandea, ekainaren 21a, 08:15ean\nAstelehena, ekainaren 22a, eguerdian\nBi hotelen kalitatea eta udako denboraldia dela kontuan hartuta, EPAB-ek parte-hartzaileentzat tarifa onak lortu ditu. Tarifa horiek aprobetxatzeko, parte-hartzaile bakoitzak bere erreserba egin behar du hotelean zuzenean, “EPAB” aipatuz. Hotelekin zuzenean egin behar duzu erreserba. EPABekin adostutako tarifak martxora arte dira erabilgarriak; handik aurrera ezin da bermatu lekua egongo denik tarifa hauetan. Olarain hotelaren (Ondarreta Pasealekua, 24, 20008 Donostia, Gipuzkoa. Telefonoa: 943 00 33 00; eposta: javiermarin@olarain.com) ekainaren 19 eta 21eko tarifak (ostirala eta igandea), gosaria barne: pertsona bakarrentzako gela: 92,50 € eta bi pertsonarentzako gela: 122,00€. Parte-hartzaileei ostiral gaueko ostatua egun horretan (edo lehenago) ordaintzea eskatuko diegu, larunbat goizean harreran denborarik ez galtzeko. Zalantzaren bat baduzu, eskatu harreran Javier Marín-ekin hitz egiteko. Central hotelaren (1 Place Charles de Gaulle, Jean-Pied-de-Port/Donibane Garazi, France. Phone: +33 5 59 37 00 22; email: central.centralhotel6@orange.fr) ekainaren 20ko tarifak hauek dira, igandeko gosaria barne: pertsona bakarrarentzako gela: 132,90€; bi pertsonarentzako gela (bikote-ohe bakarra): 175,80€; eta bi pertsonarentzako gela (bi ohekoa): 185,80€. Parte-hartzaileei larunbat gaueko ostatua egun horretan (edo lehenago) ordaintzea eskatuko diegu, igande goizean harreran denborarik ez galtzeko. Zalantzaren bat baduzu, eskatu harreran eskatu Christine-ekin hitz egiteko.\nParte-hartzaileek ekainaren 19a baino lehen edo 2020ko ekainaren 21etik aurrera, Olarain edo beste hotel batean egon nahi badute, hotelarekin zuzenean lotu beharko dituzte egonaldi horiek, baina egun horietarako ez dago tarifa hitzarturik\n80,00 € parte-hartzaile bakoitzeko (oinezkoentzako edo ez-oinezkoentzako). Prezioaren barne dago: ostiraleko omenaldien garraio-gastuak, bi eguneko garraioa, laguntza logistikoa, gidariak, ur freskoa, larunbateko otorduak, eta EPAB-en erantzukizun zibileko asegurua (parte-hartzaile bakoitzak bere istripu / medikoko aseguru-poliza izan beharko du).\n11 urtarrila, 2021 | 0 Comments


Artxanda-Elorritxueta | Ruta Begoñalde, País Vasco (España)- GPS track\na caballo (a caballo Ibilbide onenakEspainia tik → Euskadi → Begoña )\n20 9 85\nDenbora mugimenduan ordu bat 13 minutu\nNoiz igoa 7 de abril de 2019\nZamudio-ko Hego Muga Zirkularra. // Circular Frontera Sur de Zamudio. (Monte Avril-Ganguren-Avril Mendia) (senderismo)\n12-NOV-14 GANGUREN Y MONTE AVRIL (senderismo)\nganguren en btt (mountain bike)\nGanguren circular (senderismo)\nb.cabello Eskubide guztiak gordeak\nBilboko Burdin Hesia Bilboko Burdinazko Hesia eta Burdinazko Gerrikoa izenez ere ezaguna (gaztelaniaz: Cinturón de Hierro) Espainiako Gerra Zibilean Bilboren inguruan Txorierri eta Galdakao aldetik eraikitako defentsa-sistema izan zen. Hor Eusko Gudarosteak Francoren armadari bi hilabetez eutsi zion, nahiz eta teoria militar zaharkitu batean oinarritutako defentsa-sistema horrek diseinuko funtsezko akatsak zituen.\nElorritxueta (El Vivero) Bizkaiko eremu handienetakoa bat da. Honen bidez, Bilbo eta bere mugako eskualdeetako eremu gisa jolaslekuak behar dituzten esparruen eskaerari erantzutea da. Zuhaitz motak, luraren morfologia eta sarbide bide txikiak instalazio desberdinetan bereizten laguntzen dute, haritz amerikar baten azpian, besteak beste, altzairuzko trinkoen artean edo pinudiaren itzalean eta gainerako zabalean sartzen dira. Lurrak hartzen dituzten eremu eguzkitsuak. Jolas espazio hau jolas-eremuak aurki daitezkeen ohiko altzariekin dauka, baina interes handiko kirol-jolas instalazio batzuk ere baditu. Patinaje pista, futbola eta saskibaloi eremuak, bolatokiak, aurpegiak eta aparkaleku handi bat ditu. Instalazioek komun bat daukate taberna txiki batekin.\n80 kilometrokoa da Bilboko burdin hesia. 70 zentimetroko lodierako hormigoi indartuaz eginiko 180 bunkergunek osatuta zegoen. Argizagin oraindik ageri dira bunker horietako zenbait. Lubaki txikiak ere bazituzten, gehienetan bi lerrotan jarriak.\nKaixo, zure lagunak ibilbide interesgarri hau topatu du Artxanda-Elorritxueta https://eu.wikiloc.com/ibilbide-a-caballo/artxanda-elorritxueta-34993635 Ondo izan, Wikiloc | Rutas del Mundo\nIbilbied hau b.cabello(r)ekin egin nuen\nEsan b.cabello(e)ri ibilbide honetan bidelagun bezala artzeko\nJarraitu b.cabello eta ezagutu ibilbide berriak!


Informazio orokorra Festival ZKZ Topaketa ’21 | Zirkozaurre\nZIRKOZAURRE - Zirku arteen espazioa\nDeustuibarra, 70B - Bilbo\nAkrobaziak eta akroporteak\nMalabareak eta mugimendua\nUdalekuak ZKZ 22\nHelduentzako ikastaro trinkoak 22\nHaztegia Egonaldi Artistikoak 2022\nEgonaldietarako espazioaren alokairua\nEgoitza artistikoen bideoak 2021\nDeialdia ZKZ 22\nInformazio orokorra ZKZ 21\nIkuskizunak ZKZ 21\nTailerrak | Masterclassak ZKZ 21\nInformazio orokorra Festival ZKZ Topaketa ’21\nInformazio orokorra Festival ZKZ Topaketa…\nFESTIVAL ZKZ TOPAKETA ‘21\nEkitaldi honen laugarren edizioa Bilbon ospatuko da abenduaren 3tik 8ra eta bere programan zirku galak, ikuskizunak, masterclass eta prestakuntza tailerrak izango ditu\n2020an, gure ohiko zirkuko artisten topaketa jaialdi arrakastatsu batean bihurtu genuen, eta 2021ean publiko guztientzako programazio are erakargarriago batekin errepikatuko dugu. Zirkozaurrek Festival ZKZ Topaketaren edizio berri bat antolatzen du abenduko zubirako proposamen batekin: galak eta zirku garaikideko ikuskizunak, tailer entretenigarriak eta maila goreneko masterclass askotariko eskaintza.\nOraindik ezagutzen ez duzuenontzat, Festival ZKZ Topaketa jatorri desberdineko artisten arteko harremanak bultzatzeko sortu zen, sektorea sendotuko duten sareak eta zirkuituak sortzen lagunduz. Hasieratik, hertsiki lotuta eta konprometituta egon da babesten gaituen Zorrotzaurreko auzoarekin, bai eta Bilboko, Bizkaiko eta hurbildu nahi duten gainerako herritarrekin ere.\nPlan entretenigarri baten bila bazabiltza eta zirkua gaur egungo bertsioan ezagutu nahi baduzue, hemen duzue aukera bikaina. Zatozte eta gozatu!\nPrograma osorako esteka hemen.\nZirku garaikideko galak eta ikuskizunak\nAurten, kategoria goreneko 3 zirku gala eta estatuko konpainia finkatuen 8 ikuskizun eskainiko ditugu. Estilo askotariko proposamenak daude, eta jende guztiarentzat, ziur gaude harrituko zaituztela.\nEmanaldiak Etxebarrian Parkean jarriko dugun Karpan eta Bilborocken izango dira (Muelle La Merced, 1 – Bilbo).\nIkuskizun bakoitzerako sarrerak 10-12 eurotan erosi ahal izango dira Billetoren web orriaren bidez edo leihatilan emanaldia baino ordubete lehenagotik.\nBONO BILBAOren kultura bonoa ere erabili ahal izango duzu, oso erraza da: bidali zure bonoa mediacion@zirkozaurre.com helbidera eta adierazi zein ikuskizunetara joan nahi duzun.\nZKZ ’21-ren ikuskizunei buruzko informazio gehiago.\nMasterclassak eta zirku tailerrak\nZirkozaurrek formazioaren aldeko apustua egiten du, zirkuaren profesionalizazio eta sozializazio proiektuaren zigilu gisa.\nZKZ ’21 Jaialdiaren programa tailerrak eta masterclass-ak izango ditu.\nTailerrak udaltegietan izango dira jaialdiaren aurreko astean, eta Etxebarria Parkeko Karpan jaialdian zehar. Masterclasseak Zirkozaurreko instalazioetan egingo dira (Ribera de Deusto Kalea, 70B – 1. solairua).\nZKZ ’21-eko tailer eta masterklaseei buruzko informazio gehiago.\nMASTERCLASEEN IZENA EMATEA\nTAILERREN IZENA EMATEA (PREFESTIBALA)\nTAILERREN IZENA EMATEA (FESTIBALA)\nDeustuibarra, 70B – Bilbo


Giza eskubideak Jaurlaritzan bai: eta aldundietan? | Iritzia | Berria\nGiza eskubideak Jaurlaritzan bai: eta aldundietan?\nJon Mirena Landa - Giza Eskubideen eta Botere Publikoen EHUko UNESCO katedraren zuzendaria\nLegegintzaldia amaitzera doanean une egokia izaten da datorren zikloan zabaldu behar diren politikak proposatzeko, horrek agian eztabaida politikoa, jatorra, elika dezakeelakoan.\nGiza eskubideen politikei dagokienez, ikuspuntu ugaritatik hel dakioke gaiari, baina, hemen, ereduaz, alegia, Jaurlaritzaren eta aldundien arteko ereduaz, nahiko nuke jardun.\nEusko Jaurlaritzan aspaldi (1991n) sortu zen Giza Eskubideen Zuzendaritza. Hasieran bere eginkizuna partekatzen zen beste politika publikoekin batera. Baina 2005etik aurrera, lehenengo aldiz, bazegoen gure erkidegoko jaurlaritza-organigraman halako bulego edota leiho monografikoa, giza eskubideak bultzatzera oso-osorik dedikatua. Eta hori, esan beharra dago, bada Nazioarteko Giza Eskubideen Zuzenbideko estandarretatik edozein gobernuri eskatzen zaiona. Izan ere, halako bulego edota zuzendaritza batek bete behar duen funtzioa zera baita: botere betearazle osoak politika orotan jardun dezala giza eskubideekin bat etorriz.\nJustizia Sailetik lehendakaritzara eraman zen giza eskubideen aipatu zuzendaritza, eta biktimen zuzendaritzarekin batu ostean, idazkaritza orokorra osatu zen, gaiaren garrantzia eta lehentasun politikoa, nire iritzi apalean, behar bezala islatuz. Eta aipatu egitura instituzionalak gaur arte dirau.\nGauzak horrela izanik, galdera, ordea, bada: erkidegoko Jaurlaritza zentralak bakar-bakarrik giza eskubideen bulegoa propio behar al du izan? Nazio Batuek eta gaiaren garrantziak berak galdatzen duten ardura hori bakarrik Eusko Jaurlaritzan eta ez lurralde historiko bakoitzeko gobernuetan bete behar al da? Beste hitzetan: inoiz pentsatu al dugu noraino giza eskubideen kudeaketa Euskadin modu zentralizatuan ala deszentralizatuan aurrera eraman behar ote den?\nNik esango nuke ereduaz ez dela aparteko hausnarketarik egin. Eta hori politikako hainbat esparrutan normala izaten da, arazoei heltzen zaie-eta etorri ahala. Egia da, beste alde batetik, giza eskubideen gaiak erretzen zuela, batez ere, ETA indarrean egon zen bitartean, eta horregatik, isilbidez, Lakua-tik bideratzen ziren gauzak.\nUne jakin batetik aurrera, ordea, aldundietan gaiaren garrantziaz jabetzen hasi ziren. 2000ko hamarkadan Gipuzkoako Foru Aldundian, lurralde historikoen artean lehenean, giza eskubideen zuzendaritza sortu egin zen, eta harrez geroztik, izen batekin edo bestearekin, mantendu egin da. Mantendu ez ezik, lantzen dituzten politiken ikuspegitik zein konprometitzen duten energia eta bitartekoetatik begiratuta, indartuz doan esparru bat da, zalantzarik gabe. Politika baldin bada lehentasunak ezartzea, garbi dago Gipuzkoarentzat giza eskubideen gaiak kontatzen duela, areago kontuan edukiz gero zuzendaritza hori ahaldun edo diputatu nagusiaren sailean bertan kokatzen dela. Keinu sinbolikoa bezain zentzuzkoa nire aburuz, Eusko Jaurlaritzaren kasuan lehendakaritzan hain justu ere kokatzen den idazkaritza orokorraren ildo beretik.\nAraban ere giza eskubideen politika indarra ari da irabazten. Gaiotan lan serioa aspaldikoa izan arren, 2019an Berdintasunaren eta Giza Eskubideen Zuzendaritza sortu berri da, eta, Gipuzkoan bezala, diputatu nagusiaren arloan bertan, gobernuko muinean beraz, kokatu dute. Berdintasuna eta Giza Eskubideak du izena.\nBizkaiko Aldundiari so eginez, aitzitik, giza eskubideen zuzendaritza propiorik ez dago. Egia da, dena dela, besteak beste, bai berdintasuna bai lankidetza zein dibertsitatea sustatzeko zuzendaritza orokorrak badituztela. Bizkaian, hortaz, giza eskubideen politika batzuk, sektorialak, horixe badituztela. Kontua da, ordea, organigrama osoan ez dela giza eskubideak esamoldea azaltzen.\nEta horrek eztabaidarako beta ezin hobea ematen du. Nola landu behar dira giza eskubideak gure herrian? Dena Eusko Jaurlaritzatik? Edo hobeto gobernantza partekatuaren bitartez aldundiekin zuzeneko koordinazio egitura egoki eta esanbidezkoaren laguntzaz? Nik esango nuke elkarkidetza bidea dela. Aldundiek ikaragarrizko pisu instituzionala dute, eta, horren ondorioz, giza eskubideen ikuspegitik ezin dira albo batera geratu. Gure herrian giza eskubideak lantzeko orduan aldundiek badute zeresan handia eta egunerokoan esparru sektorialetan lanean dihardute fundamentu osoz. Eta hori izanaz hala bada, izenaz eta egitura organikoz ere hala beharko, izena eta izana bat etorri behar izatekotan. Horrek gainera aldaketa kualitatiboa lekarke, hainbat politika arrazionalizatzeko. Bai eta kanpora begira ere, nazioarte mailan gure herrian erakunde maila desberdinetan dagoen guztia eragingarritasunez erakutsi eta partekatzerakoan.\nEz nabil hemen izen-eztabaida kosmetikoaz. Giza eskubideen sare instituzional argia badugu, hobeto arituko gara: giza eskubideak, guztiak, hobeto beteko dira.\nBaina eredua zein izan behar den baino lehen, ereduaren eztabaida pendienteaz jabetu beharko ginateke. Hauteskundeak ate joka ditugula, horra hor gure herriko alderdi eta eragileetarako hausnarketa bideetako bat. Ingelesek dioten bezala: food for thought! (pentsarazteko janaria). On egin!


Mascarades et Bohémiens - MASKARADAK - Zer dira maskaradak\nMASKARADAK - Zer dira maskaradak\nMaskarada deitutako « maska ateraldiak » antzezle maskatu batzuek kantatuz eta dantzatuz ospatzen dituzten bestak dira.\nHerrialdeen arabera urteko une desberdinetan ospatzen dira.\nPrinzipioz abendu hastapena eta maiatzaren 1aren artean gertatzen dira. Ainitzetan abenduaren 25tik urtarrilaren 6era doazen hamabi eguner loturik dira, ez bada Ihauteriari, Garizuma aitzin doan aldiari (urtarrilaren 6ko Epifania-tik aldakorra den Hautsen asteazkenera), zoinetan aurkitzen diren « egun gizenak » (igande, astelehen eta astearte gizenak).\nMaskarada eta eske biren bereiztea zaila zaigu. Herri edo herrialde batzuetan bat egiten dute, besteetan –Xiberoan lehenago, adibidez, gaur egun eske birak desagertu baitira- bi emanaldi desberdin dira, personai amankomunak ukanik ere.\nHala ere, honela desberdintzen ahal gintuzke :\nmaskaradetako antzezleek herriaren itzulia egin eta herritarren etxeetan gelditu ondoren herriko plazan ikusgarri bat emaiten dute ; eske biretakoek aldiz diru, janari eta edaria biltzen dute ondotik haien artean apairu baten egiteko.\nBietan antzezle eta herritarren artean trukatze bat bada, antzezleek herritarrei dantza eta antzerkitxoak eskainiz, besteek haien eskertzeko jan-edariak eskainiz.


Langabeziak behera egiten du prekarietatearen igoeraren kontura | LAB SINDIKATUA\nEkintza Soziala Langabeziak behera egiten du prekarietatearen igoeraren kontura\nLangabeziak behera egiten du prekarietatearen igoeraren kontura\nEnplegu Ministerioak zabaldutako informazioaren arabera, azaroan errejistratutako langabezia 193.811 pertsonatakoa izan da Hego Euskal Herrian. Hauetariko erdiak baino gehiago emakumezkoak dira, %54,2 zehazki.\nAzaroa beti izan da hilabete ona langabezia murrizteko. Hobetzen ez dena enpleguaren kalitate kezkagarria da. Lan-merkatuaren bilakaera ikuspegi luzeagoarekin aztertuz, konprobatzen du langabeziak erreforma eta prekarietatearen kontura jaisten dela. Ezegonkortasun handiagoa dakar honek, laneko eskubide gutxiago eta soldata baxuagoak, azken batean, esplotazio handiagoa.\nHego Euskal Herriko kontratazioari dagokionez, nabarmendu behar da azaroan sinatutako kontratuen %93,5 aldi baterako izan zela. Baina hau ez da datu koiunturala. Hilabete bat falta da urte bukatzeko, urtarriletik hona sinatutako kontratuen %93,6 aldi baterako izan da eta ia %39 lanaldi partzialekoak.\nGainera, aldi baterako kontratuen erdiak hilabetea baino iraupen apalagoa du, aldi baterako kontratazioaren beste heren batek zehaztu gabeko iraupena duen bitartean. Datu hauek erakusten digute laneko errotazioa hartzen duen eskandaluzko neurria, eta honek lan-baldintza eta istripuetan dakartzaten ondorio garratzak sumatzea ahalbidetzen du.\nZentzu honetan, gure ustez zabor-enplegua sortzea pobreziako soldatekin, ezin da inolaz kontsideratu politika ekonomiko eta egindako erreformen arrakasta.\nAzkenik, arreta deitu nahi dugu langabeziagatiko babesaren beherakada larriarengatik. Izan ere, egun langabezian dauden hiru lagunetatik bi ez du langabeziagatiko inolako prestaziorik jasotzen. Prestazioen jasotzaile gehiago dago, baina erregistratutako langabezia kopuruetatik kanpo daude, hortaz, estaldura tasa kalkulatzerakoan ere ez dira “langabezian dauden prestazioen jasotzaileak”.\nIturria: elaborado por LABek egina Lanbide, Nafarroako Enplegu Zerbitzua eta SEPEko informazioen arabera.\nGasteiz, 2015eko abenduak 2


ANTXOEN BERTSOA (110) - bi kate - Arrosa\nAntxoen Bertsoa Kkinzona Irratia 2020/05/26\nKantua plazera da. Arimarentzat goxoki bat.\nGaurko bertso gildan bertso kateak izan ditugu ardatz: Puntaren Punttan eta Etxetikan Korroska.\nPuntaren Punttan atal propioan Iñaki Bengoetxea aritu da kantuan. Lazkao Txikiren doinuan bertsoa ederki josi du. Eskerrik asko Iñaki! Eta hurrengo saioan…\nEtxetikan Korroska, Urretxu-Zumarragako Bertso Eskolaren kateko makina bertso bikain entzun ditugu. Ekimenaren sustatzaileetako batekin ere hitz egin dugu, Beñat Torresekin, hain zuzen ere.\nAmaitzeko, Agin Laburuk Berria Aretorako eginiko perla.\nGlu glu glu glu….\nHankak Lurrin - Bueltan Ortegalarateixen\nar. Mai 26 , 2020\nANTXOEN BERTSOA (79) – Maravillasetik Ordiziara\nANTXOEN BERTSOA (54) – Gipuzkoako Herriartekoa: Finala\nANTXOEN BERTSOA (87) – Bagare bagera\nANTXOEN BERTSOA (43) – Gipuzkoako Herriartekoa


Alokabideko alokairu sozialeko etxebizitzak berritzea finantzatuko du Euskadiko Kutxak. - Laboral Kutxa Prentsa aretoa\nAlokabideko alokairu sozialeko etxebizitzak berritzea finantzatuko du Euskadiko Kutxak.\nJune 27, 2012 -an argitaratua cajalaboral(e)k\nEtxebizitzen jabeek lehentasunezko finantzaketa jasoko dute beren etxebizitzak berritzeko.\nAlokabideren (Eusko Jaurlaritzaren Etxebizitza, Herri Lan eta Garraio Sailaren mendeko enpresa publikoaren) azken helburua, etxebizitzak sustatzea eta birgaitzea da, ondoren alokatzeko.\nEnpresa publiko hori Euskadiko Kutxarekin akordio batera heldu da alokairu sozialeko programako etxebizitzetan beharrezko berritze-lanak egiteko.\nAlokabideren programak, egun, 5.000 etxebizitza inguru ditu alokairu-erregimenean, eta finkaturiko helburua 6.000 etxebizitza izatea da.\nPrograman sartu nahi diren etxebizitza gehienek berritze-lanak behar dituzte. Ohiko jardutea hau da: egin beharreko eraberritzearen zenbatekoa aurreratzea eta usufruktu-kontratua indarrean sartu ondorengo hasierako hilabeteetan jabeak errenten bitartez berreskuratzea. Kontratuaren iraunaldia gutxienez 5 urtekoa izaten da.\nEuskal Autonomia Erkidegoko pertsona eta familia askok oso egoera zailari egin behar diote aurre, eta Euskadiko Kutxak, bere balio kooperatiboei leial, Eusko Jaurlaritzari aipaturiko helburua lortzen lagundu nahi dio. Horregatik, jabeek egin nahi dituzten beharrezko eraberritze-lanak finantzatzeko konpromisoa hartu du.\nEtxebizitza huts bat (hau da, kontratua sinatzean gutxienez okupatzaile gabe 9 hilabete daramatzan etxebizitza bat) duen eta bere etxebizitza programa horretan sartu nahi duen edozein jaberi, baldin eta etxebizitza programan sartzeko berritze-lanen bat egin behar badu, Euskadiko Kutxak kreditu bat emango dio lan horiek finantzatzeko.\nHitzarmenari heltzen dioten etxebizitzen jabeek baldintza abantailatsuetan finantzazioa izatea da Euskadiko Kutxarekin sinaturiko hitzarmen horren azken helburua.


Sei urte ETB3rik gabe • ZUZEU\nSei urte ETB3rik gabe\nAtzo ospatu zen Hiru3 Jaia, ETB3ren jaia, Bilbon. Nafarroan 6 urte daramatzagu ETB3rik gabe. Horri buruzko gauza interesgarriak esan ziren azkeneko Nafarroako Hitzan, artikulu orokorrago baten barnean. Hona hemen:\nPaula Kasares: “Belaunaldi berriek, euskararen sozializaziorako, gizartearen laguntza behar dute, eta euskarazko telesaiorik ez izateak haurren hizkuntza portaeran eragin dezake”.\nHori da, hain zuzen, Esther Lakasta haur eta gazteen aisialdia eskaintzen duen Dindaia fundazioko kideak etxean ikusten duena. «Nire seme-alabengan zuzenean islatu da aldaketa. Alabak 13urte ditu, eta ETB1eko marrazki bizidunekin hazi da. Semeak, berriz, 7 urte ditu, eta berak jaso dituen eredu guztiak edo ia denak erdaldunak dira. Biak eremu euskaldun batean bizi dira, baina bien artean aldea dago. Alta, askotan semea jolasten hasten denean, gaztelerara pasatzen da, Bob Esponja eta horrelako pertsonaiekin jolasten delako. Sekulako jauzia ikusi dut bien artean, eta horrek tristura eta haserrea sortzen dit barruan. Gu saiatzen gara Internetez ETB3 ikusten, baina beti ez da seinale ona egoten, eta gu ez bagaude, haurrek erosotasunera jotzen dute».\nArtikulu osoa, hemen: Txoriak hegalik ez Nafarroan\nBagara ala ez gara? Gara?\nGuardia Zibilaren aldeko manifestazioa bertan behera Nafarroan\n12 pentsamendu “Sei urte ETB3rik gabe”-ri buruz\nItzain 2014-09-21 11:07\nZenbat ikusle dauzka ETB3-k EAEn? Nik dakidala, oso-oso gutxi.\nZenbat ETB1ek? Oso-oso gutxi. %2aren inguruan aidanez. Aidanez… datuok eskuratzea zinez zaila baita, gure arduradun politikoen gardentasunezko jokabidearen adibide.\nETB1 eta ETB3rekin gertatzen dena, EAJren utzikeriaren adierazle garbi-garbia dira. EAJri ETB2 interesatzen zaio, eta Onda vasca eta Grupo Noticias. Badirudi Radio Euscañi, PSEren esku utzi duela. Esanda bezala, EAJren utzikeriaren adierazle, baina baita ezker abertzalearena. Ez dut inon ikusi edo entzun euskarazko hedabide horiek jasaten duten miseriaren gaineko kritikarik edo proposamenik ezker abertzalearen aldetik.\nETB3-k ez du konponduko gure haurren erdarazalekeria, oso kate pobrea baita. Haurrek aspaldi erbesteratu ziren Clan, Disney eta beste kate batzuetara. Izan ere, haur eta gaztetxoena da ETB gutxien ikusten duen adin esparrua!\nHizkuntz politika duin bat behar da egoera penagari hau iraularazteko, eta behar ditugu politikari abertzale euskaltzaleak, egun hain gutxi diren horietakoak.\nEta behar ditugu, Begoñako Amatxuri baino, edo zaborrari baino, euskarari garrantzia handiagoa emango diotenak. Hori daukagun egunean, atzetik etorriko dira hedabide duinak ere.\nAritz 2014-09-21 13:26\nTa zertarako nahi ditu jendeak etb1 etb3 kanalak ikusi? Egun osoan kamera izkutua botatzen dute, 5 orduko maratoiak eginez, eta hor ez dago inongo euskararik. Euskarazko kanalak mutuak dira.\nAuskalo 2014-09-21 14:47\nAlderdi abertzaleek nosaben-nocontestan. ETBko langileek badute iritzirik gertatzen ari denaz?\nPeru Dulantz 2014-09-22 09:15\nKonspiranoiko samarra izango naiz. Nik, Patxi Lópezen garaian, argi ikusten nuen ETBren aurkako boikota egiten ari zela barrutik, ahal zuten guztia egiten ari zirela ikusleak ETBtik uxatzeko. Orain, PNVrekin, joera bera dagoela ikusten ari naiz. Denok dakigu zein izan zen PSEren obsesioa gobernuan egon zen 3 urte luzeetan: ahalik eta bere ildoko jende gehien ondo kokatuta uztea etorkizunari begira. Ez ote da izango ETBn kintakolunistak ondo kokatuta utzi zituela eta azpilanean jarraitzen dutela erakunde horren aurka? Bestela, ez da ulertzen ETB1n ematen den programazioa: programa mutu horiek, emankizun penagarri horiek, sukaldaritza-programa bazkalondoko orduetan, politika-debateak igande gauetan… Autoboikot hori ulertzerik ba al da, bestela?\nPeru Dulantz 2014-09-22 09:20\nBestalde, askotan esan dut, gai hau ateratzen den bakoitzean: haur txikiak badituzue, eta haien lehenengo hizkuntza, hizkuntza nagusia, euskara izatea nahi baduzue, ikusentzunezkoak asko zaindu behar dituzue. Gu oso eremu erdaldunean bizi gara, eta TDTko aukeratik erdarazko haur-kanalak ezabatu egin genintuen, besterik gabe. Gure etxeko telebistetan ezin zen hartu ez Disney, ez Clan, ez Boing… Eta haurrearen aurrean beti euskarazko telebista pizten genuen helduok ere. Emaitza ikusgarria izan zen: haur euskalduna, euskara lehen hizkuntzatzat zuena, euskaraz hitz egiteko joera erabatekoa, eta inguruko haurrak ere euskarara erakartzen zituena.\nNaparroan 2014-09-22 10:46\nHorrexegatik, ETB3 behar-beharrezkoa dugu Nafarroan!\nnafar 2014-09-22 11:44\nGuztiz ados Naparroanek dioenarekin. 80. hamarkadan jaiotako Nafarroako haurrek aukera izan zuten telebistaz marrazki bizidunak euskaraz ikusteko. 2010. urtean jaiotakoek, aldiz, ez dute aukera hori. Tamalgarria eta lotsagarria.\nPeru Dulantz 2014-09-22 13:09\nEgiten al da horri aurre egiteko lanik Nafarroako ikastolen eta D ereduko ikastetxeen inguruan? Ez dakit, pelikulak eta programak elkarren artean trukatu DVDtan, pen-drivetan… Gurasoen artean jarraibide edo irizpide batzuk zabaldu ikusentzunezkoen eta gainerako gailuen hizkuntza-erabilerarako… Era horretako lana oso emankorra izan liteke, baita haurren kontzientziarako ere.\nNaparroan 2014-09-22 13:45\nBueno, Nafarroako Ikastolen Elkarte bezala ez dakit. Bakarrik dakit lagun batek, Iruñerriko ikastola bateko ama, jaso izan dituela horri buruzko aholkuak ikastolako batzar orokorrean: jadanik ez dagoela euskarazko marrazki bizidunik Nafarroan, eta konpentsatu beharra dagoela, dvdekin (baina ez diete dvdrik pasatu), ETB3 Internet bidez ikusiz, etab.\nETB3 Internet bidez ikusteko jarrabideak ere banatu zizkien gurasoei.\nItzain 2014-09-22 13:34\nEz da ezer egiten. Zero.\natzerrian 2014-09-23 20:32\nAtzerrian bizi naiz eta bi ume txiki ditut. Nola ikusi dezaket ETB3 atzerrian interneten bitartez? ikusentzunezko materiala duen web orririk ezagutzen dezute? (saiatu izan naiz aurkitzen, baina ez dut gauza interesgarririk topatu)\nNaparroan 2014-09-23 21:47\nEzin da ETB3 zuzenean ikusi, baina bai saioak. Hau da helbidea:\nHor, nahi duzun marrazki biziduna aukera dezakezu.\nBestalde, telebistako pantailan ikusteko, ordenagailua eta telebista HDMI kable batekin lot ditzakezu.


EUSKADI.-Bi lagun atxilotu dituzte Gipuzkoan zenbait etorkinei maula egiteagatik\nErtzaintzaren agenteek bi pertsona atxilotu dituzte Gipuzkoan, zenbait etorkinei maula egitea leporatuta, 16.000 eurora hel zitezkeen diru kopuruen truke, atxilotuek faltsua zen lanpostu bat eskuratzea agintzen baitzieten biktimei. Tokiko zenbait enpresaburu agintaritza judizialaren aurrean inputatu ditu Ertzaintzak, ustez gertakarietan parte hartzea egotzita.\nHerrizaingo Sailaren arabera, ikerketak 2008ko urrian jarri ziren abian, Marokoko lau pertsonek herritartasun bereko bi gaztek maula egin omen zietela salatu zutenean Ertzaintzaren aurrean. Maula-egileek lanpostu bat eskaini zieten Urola Kosta eskualdeko enpresetan, biktimek aurretik ordaindu behar zuten diru kopuru handi baten truke.\nLau biktimek eskatutako diru kopuruak ordaindu zituzten (batzuk zorpetu behar izan ziren horretarako), eta eskatu zizkieten agiriak ere aurkeztu zituzten, baina ez zuten lanik egin enpresa bakar batean ere, Gizarte Segurantzan alta eman zieten arren. Azken egoera horretan, ustez tokiko zenbait enpresaburuk parte hartu zuten.\nSalaketak aztertu ostean, joan den astean Ertzaintzak ustezko maula-egileak (28 eta 30 urte dituzte) atxilotu eta epailearen esku utzi zituen. Halaber, maulan ustez nahasita dauden enpresariak ere inputatu dituzte.


PDF (1827 KB - 5 orri.)\nSanturtziko udalerriko (Bizkaia) Serantes mendiko gotorlekuek duten kultura-interesa azterturik, eta Kultura Ondarearen Zentroko Zerbitzu Teknikoek aurkeztutako ebazpen-proposamenari jarraituz, honako hau\nLehenengoa.– Hasiera ematea Santurtziko udalerriko (Bizkaia) Serantes mendiko gotorlekuak monumentu-multzo izendapenez Euskal Kultura Ondarearen Inbentario Nagusian sartzeko espedienteari, I. eranskinean azaltzen den mugaketaren eta II. eranskinean azaltzen den deskribapenaren arabera.\nBigarrena.– Jendaurrean jartzea, denboraldi batez, Santurtziko udalerriko (Bizkaia) Serantes mendiko gotorlekuak monumentu-multzo izendapenez Euskal Kultura Ondarearen Inbentario Nagusian sartzeko espedientea. Hala, 20 eguneko epean, ebazpen hau Euskal Herriko Agintaritzaren Aldizkarian argitaratu eta biharamunetik hasita, alegazioak egin eta egoki iritzitako dokumentuak aurkeztu ahal izango dira, Administrazio Publikoen Administrazio Prozedura Erkidearen urriaren 1eko 39/2015 Legearen 82. eta 83. artikuluetan ezarritakoari jarraituz. Espedientea Euskal Kultura Ondarearen Zentroan egongo da ikusgai, Vitoria-Gasteizko Donostia kaleko 1 zenbakian.\nHirugarrena.– Ebazpena interesdunei jakinaraztea, bai eta Santurtziko Udalari, Bizkaiko Foru Aldundiko Euskara eta Kultura Sailari, Garraioak, Mugikortasuna eta Lurralde Kohesioa Sustatzeko Sailari eta Ekonomia eta Lurralde Garapenerako Sailari eta Eusko Jaurlaritzako Ingurumen, Lurralde Plangintza eta Etxebizitza Sailari ere, egoki iritzitako dokumentuak eta justifikazioak alegatu eta aurkez ditzaten jakinarazpenaren egunetik hamabost eguneko epean.\nGotorlekuak honako mugaketa hau du:\n1) El Llano Gotorlekua: honako erreferentzia hauek zedarritzen dute perimetroa:\n– Ekialde-hegoaldean: sestra-kurba, 340 m-ko kota duena, gailurrera doan bide nagusiarekin bat egiten duen tokitik El Llano gotorlekua hegoaldean inguratzen duen bigarren mailako bideraino.\nMugaketa horretan, Serantes mendiko gotorleku-sistemaren elementu nagusiak sartzen dira: El Llano Gotorlekua eta gailurreko Dorre Handia, bakoitzak bere mugaketa duela. Hartara, mugaketa etena ezartzen da, elementu bakoitzaren azaleraz gainera, inguruko eremu bat hartzen duena, eremu horren babes kulturala bermatzeko; izan ere, eremu horietan egindako jarduketek kultura-ondasunean eragin dezakete zuzenean.\n2 Dorre Handia.\nSerantes mendia Abraren ezkerraldean dago, 445 m-ko altuera du eta ageri-ageriko mugarri orografikoa da itsasadarraren ingurunean. Menditik, ikusmiran hartzen dira kostaldeko eremu zabal bat, Bilboraino doan itsasadarraren harana eta Bilbora sartzeko bide historikoek eta egungoek osatzen duten gunearen ikuspegi zabala.\nSerantesko gotorleku-multzoa lerro baten gainean dago ezarria, El Mazo (250 m) muinoan hasi, eta Serantes mendiko gailurreraino (445 m) heltzen dena. Behatoki natural bat da, ikusmira ederra eskaintzen duena; erabat urbanizatutako ingurune baten ondoan dago, eta, egun, Bilbo Handiko naturagune nagusietako bat da.\nGotorleku-sistemaren elementu nagusiak Gotorlekua eta gailurreko Dorre Handia dira, eta, haietara heltzeko, nagusiki, bide bihurri bat hartu behar da, gotorlekuak diseinatu zituzten ingeniari militarrek egina.\nGotorlekuak pentagono irregular baten oinplanoa du, 7000 m2-ko azalera duena, gutxi gorabehera. 1880an eraiki zuten, inguruneko defentsa-sistemaren berrantolaketaren testuinguruan, gerra karlistak bukatu ondoren, Kubako gerraren garaian. Inguruan duen lubanarroa 3-4 m-koa da sakon, eta, iparraldeko angeluan, kanoi-zulo bat du. Gotorlekuak altuera txikiko parapeto bat du inguruan. Barrura sartzeko, guardia-aretoa zeharkatu behar zen, bi isurialdeko pabilioi bat, arku eskartzanodun sarbide-baoak dituena (2012-2013 urteetan zaharberritu zen).\nGuardia-aretotik, gotorlekuko kale edo galeria bakarrera sartzen da, eta haren alboetan, eraikuntzen hondarrak daude: ezkerraldean, pabilioiek osatutako lau lerro, zeharka antolatuak (hiru pabilioi, eta bi pabilioi independentek osatutako beste lerro bat), eta, haien iparraldean, luzetara antolatutako pabilioi bat, horma gezi-leihodunak dituena. Kaleko eskuinaldean, pabilioi handi bat dago, paraleloan antolatua: partez berreraiki da, estalduraraino.\nPartez kontserbatzen dira gotorlekuaren eta gelen inguruko harresiak. Harlangaitzez edo kareharrizko harlanduxkoz eginak dira, eta, izkinetan, harlanduak dituzte. Eraikinetan, bao gezi-leihodunak daude, adreiluz inguratuak, garaiko gotorlekuen tankerara. Zenbait pabilioi gotorlekuko soldaduen eta gobernadorearen aterpe gisa erabiltzen ziren; pabilioi bat munizioen biltegia zen, eta beste batean, sukaldea, janari-biltegia eta komuna zeuden. Gotorlekua XX. mendearen hasierara arte erabili zen (1910 ingurura arte).\nSeranteseko gailurrean, dorrea dago: 1868. urtean eraiki zuten, azken gerra karlistaren garaian. Harlandu irregularrez egindako eraikina da; lau angeluko oinplanoa eta bi altuera ditu, eta zabaltza bat, garitoiz inguratua, erdiko errematea izan zuena. Beheko aldean, albo bakoitzean, bost kanoi-zulo daude, eta beste bana izkinetan; goiko aldean ere, kanoi-zuloak daude, hego-ekialdeko fatxadan bao zabalagokoak direnak. Egun, ia osorik galdu dira terrazadun itxitura eta erdiko erremateko atala; gainera, dorreko harresiak oso hondatuta daude, eta lehenbailehen sendotu beharra dute.\nOro har, egungo egoera aintzat hartuta, kontserbatutako egiturak hondarrak dira, eraikuntzak bainoago. Gotorlekuan, hormen oinarriak kontserbatzen dira, izan altuera handia edo txikia, eta erraz antzematen dira multzoaren oinplanoa, forma eta antolamendua. Dorrea, kontserbazio-egoera halamoduzkoan egonda ere, zutik dirau, eta gailurreko irudiaren erreferentea da. Hondarrak –dimentsioak eta interpretagarritasuna aintzat hartuta– hemeretzigarren mendeko arkitektura militarraren lekukotza dira, Bizkaiko esanguratsuena. Gainera, gotorlekuen hondarrak paisaian daude txertatuta, eta haren berezko elementuak dira, ingurune naturalari interes kultural nabarmeneko osagai bat gehituz. Hori dela-eta, leheneratze-jarduera edo esku-hartze oro ikuspegi integratzaile batetik egin behar da, eta zaharberritze- eta berreraikitze-lanek helburu izango dute elementu guztien berezko ezaugarriak zaintzea, oinarri hartuta ingurunean eta Seranteseko paisaian inpaktu negatiboa izango ez duten testuradun eta koloredun materialak eta akaberak.


Euskal Herriko historia, a zer abentura (en Argia)\nGorka Peñagarikano Goikoetxea. Anai-arreba bikiak dira Lur eta Amets. Asteburua heldu eta amonarenera joango dira, asteburu pasa, gurasoek ezkontza batera joan behar dute-eta. Amona Andereren eta honen katu Baltaxarren botere eta gaitasunei esker, asteburu arrunta zirudienak ez du ohikotik askorik izango. Bidaia batean murgilduko dira, eta garai historiko eta sasoi ugaritatik pasako dira, une gozo eta ez hain gozoak biziz. Tira-birak izango dituzte erromatarrekin, parte hartuko dute Nafarroako Erresumaren sorreran eta Zugarramurdiko sorginekin suaren inguruan dantzan arituko dira. Sorgin-ehiza ez zaie, baina, batere samurra izango; ezta Karlistadak eta Frankismoa ere. Adiskideak egingo dituzte, baina baita etsaiak ere. Ihes egingo dute, borrokatu, dantzatu, ikasi eta disfrutatu.


Ertzilla, 18. zenbakiko eraikina - Wikipedia, entziklopedia askea.\nErtzilla, 18. zenbakiko eraikina\nJado plaza eta Ertzilla, 18. zenbakiko eraikinaren irudia. Irudi gehiago\nErtzilla, 18. zenbakiko eraikina edota Jado plazako eraikina Bizkaiko Bilbo hiriburuan dagoen eraikin bat da.\nAbando auzoko Jado plazan dago, eraikinaren hiru aldeak hiru kale ezberdinetara begira daude eta Ertzilla kalearen 18., Kolon Larreategi kalearen 30. eta Heros kalearen 28. zenbakietan banatua dago.\n1919ean Gregorio Ibarretxe arkitektoak eta 1907-1909 artean Bilboko alkatea izandakoak Sotatar enpresaburu familia boteretsuaren enkarguz eraiki zuen, haien armarria eraikinean ikus daitekeelarik.\nJado plaza eta eraikinaren irudia.\nErtzilla, 18. zenbakiko eraikina. Bilbaoarquitectura.com (Gaztelaniaz)\nMultimedia: Edificio Ercilla 18\n1919an amaitutako eraikinak


Irekia Eusko Jaurlaritza - Gobierno Vasco :: Basque Ecodesign Meeting-ek Euskal Autonomia Erkidegoaren lidergoa berresten du produktu ekosideinatuen fabrikazioan\nBasque Ecodesign Meeting-ek Euskal Autonomia…\n\nBasque Ecodesign Meeting-ek Euskal Autonomia Erkidegoaren lidergoa berresten du produktu ekosideinatuen fabrikazioan Iturria: Irekia\nDe izquierda a derecha, Hugo-María Schally (DG Medio Ambiente Comisión Europea), Iñaki Arriola (Consejero Gobierno Vasco), Javier Cachón (DG Mº Medio Ambiente del Gobierno de España) Iturria: Irekia\n\n\n\n\n\nEkodiseinuan ziurtatutako enpresa espainiarren % 54 Euskal Autonomia Erkidegokoak dira\nEuskadin 38 produktu fabrikatzen dira gaur egun produktuaren ingurumen-adierazpenarekin\nBEM2017 zifretan: 60 hizlari, hogeiren bat saio eta bertaratutako 500 pertsonatik gora\nEuskadi ekodiseinuan ziurtatutako enpresa kopuru handiena duen autonomia-erkidegoa da. Eusko Jaurlaritzako Ingurumen, Lurralde Plangintza eta Etxebizitza sailburu Iñaki Arriolak azpimarratu du produktuaren ingurumen-berrikuntzako lidergo hori gaur Bilbon, baieztatu duenean ”ekodiseinuan ISO 14006 Arauarekin ziurtatutako 70 euskal enpresa daudela, hots, Espainian ziurtatutako guztizko enpresen % 54”. Sailburuak Basque Ecodesign Meeting-BEM2017 topaketaren hasiera-ekitaldian egin ditu adierazpen horiek. Ekodiseinuari buruzko nazioarteko topaketa hori gaur eta bihar egingo da Euskalduna Jauregian, eta produktuaren diseinuko eta bizi-zikloaren analisiko bostehun espezialista bertaratuko dira.\nIñaki Arriola sailburuarekin batera hartu dute parte BEM2017aren inaugurazioan Europako Batzordeko Ingurumen Zuzendaritza Nagusiko Ekoberrikuntza eta Ekonomia Zirkularreko arduradun Hugo-Maria Schallyk eta Nekazaritza eta Arrantza, Elikadura eta Ingurumen Ministerioko Kalitate eta Ingurumen Ebaluazioko eta Ingurune Naturaleko zuzendari nagusi Javier Cachónek.\nArriolak zehaztu du Euskadin gaur egun 38 produktu fabrikatzen direla, haien bizi-zikloan sortzen duten ingurumen-inpaktuari buruz informazioa eskaintzen dutenak, Environdec-ek bermatutako produktuaren ingurumen-adierazpena dutelako. Zifra hori Espainian dauden produktuaren ingurumen-adierazpen guztien % 50 da.\nBi egun hauetan zehar, Basque Ecodesign Meeting Europako ekodiseinuaren hitzordu nagusia bihurtuko da. 60 hizlaritik gora izango dira eta 500 espezialistatik gora industria-diseinuan edo produktuaren ingurumen-berrikuntzan makineriako sektorean, elektriko-elektronikoan, berriztagarrietan, garraioan eta mugikortasunean, ontziratzean eta enbalajean, elikaduran, IKTetan, eraikuntza-materialetan, altzarigintzan edo hezkuntzan.\nHogeiren bat saiotan zehar, Euskal Autonomia Erkidegoko enpresa aurreratuenen fabrikazio-prozesuetan hartutako soluzioen berri izango da. Kasu askotan lehiakortasunaren eta haien posizionamenduaren hobekuntza izan dira merkatuak etorkizunean ekonomia zirkularragora baterantz egingo duen aldaketarako. Ekonomia horretan, produktu baten materialak, haren balio-bizitzaren amaieran, ez dira baztertzen, baizik berriz integratzen dira zirkuitu produktiboan bigarren mailako lehengai gisa.\n“BEM2017aren edukiak Europar Batasunaren politikarekin lerrokatu dira ekonomia zirkularraren arloan eta ekodiseinuaren, birmanufakturaren, birziklatzearen eta pertsona kontsumitzaileenganako ingurumen-gardentasunaren sustapenean oinarritutako ekonomiaren arloan”, esan du Ingurumen sailburuak. Ildo horretan, Arriolak gogoratu duenez, “Europak ekodiseinuko zuzentarau berriaren 2019ko lan-plana argitaratu du, argi hartzen duena barnean produktuaren iraunkortasunaren irizpidea. Horrela, besteak beste, zaharkitze programatuaren aurkako borrokari heltzen zaio”.\nBEM2017aren saioen artean nabarmena da Europako Eskualdeen Ingurumen Konferentziak, ENCOREk, antolatutakoa. Hor hartuko dute parte Ingurumeneko eta Eskualde Garapeneko Robert Uitto ministroak eta Jamtland suediar eskualdeko Ingurumeneko eta Osasuneko Susanne Wallner ministroak, eta Euskal Autonomia Erkidegoko haien homologo Iñaki Arriolarekin elkarrizketa bat izango dute nazioarteko hitzorduan.\nBEM2017 topaketa tekniko bat da, Eusko Jaurlaritzaren Ihobe sozietate publikoak, Basque Ecodesign Center-ek eta SPRIk bi urtetik behin antolatutakoa. Euskal Autonomia Erkidegoko kluster nagusien lankidetza du eta ekitaldi iraunkor gisa ziurtatu da “Erronka Garbia” metodologiaren aplikazioari esker.\nBasque Ecodesign Center lankidetza publiko-pribatuko ekimen bat da, euskal enpresa hauek osatutakoa: CIE Automotive, EDP Naturgas Energía, Euskaltel, Eroski, Gamesa, Iberdrola, Ormazabal Velatia, Orona, Vicinay Sestao, Eusko Jaurlaritzaren Ihobe eta SPRI sozietate publikoak eta Euskal Autonomia Erkidegoko industria-kluster nagusiak.\nintervencion_arriola_ecodes... behera kargatu (9 MB)


Informazioa - IFJ Internet\nInformación General Gazte Bidaiak eu\nArgibideak eta arau orokorrak Gazte Bidaiak\nCOVID19ak eragindako egoeraren arabera eta osasun agintariek emandako aholkuei jarraituz, programak aldaketak jasan ditzake.\nJarduera egoki baterako higiene eta segurtasun neurriei dagokienez, parte-hartzaileek osasun-agintariek emandako aholkuak eta neurriak bete beharko dituzte ekintzan parte hartu ahal izateko.\nBidaia bakoitzerako iragartzen diren programak edo jarduerak behin-behinikoak dira eta gerora programazio aldaketak eman daitezke. Jarduerak, nola ez, antzeko ezaugarriak dituzten beste jarduera batzuekin ordeztuko dira.\nGazteriaren Foru Erakundeak beretzat gordetzen du bidaiaren bat bertan behera uzteko eskubidea, plazen %60 betetzen ez bada edo jardueren instalazioan edo datan aldaketak egiteko, plazak esleitu baino lehen.\n1) GFEk antolatzen dituen jarduerak eta programak elkarrekin bizitzeko eta balioak ikasteko tokiak dira. Horrengatik, elkarbizitza eta lankidetzako arau batzuen pean egon behar dira. Parte hartzaileren batek arau horiek behin eta berriz beteko ez balitu, instalaziotik kanpora bidal liteke. Lekualdaketa gurasoen, tutoreen edo ikastegiaren kontu joango litzateke. Kanporatzearen arrazoiak –arauak ez betetzeak edo kalte eta galerak egiteak alegia– duen larritasunaren arabera, Gazteriaren Foru Erakundeak eskubidea gordetzen du hari hurrengo urteetako UDARABA kanpainan parte hartzea galarazteko.\n2) Ezin daiteke alkoholik, tabakorik edo bestelako drogarik eduki edo kontsumitu.\n3) Gazteak sexuaren arabera banatuko dira logelatan edo kanpin dendatan, baldin eta instalazioak horretarako aukera ematen badu.\n4) Udalekuaren dinamika ez apurtzeko asmoz, ez da bisitarik onartuko. Gure programetan parte hartzen dutenek ezin izango dira instalaziotik irten edo bertatik joan jardueraren zuzendariaren baimena eta aitak, amak edo tutoreak izenpetutako erantzukizun eginbide egokia izan gabe.\n5) Antolatzaileek gomendatzen dute parte-hartzaileek dirurik edo baliozko gauzarik ez ekartzea jarduerara. Jarduerara telefono mugikorra dakartenek onartu beharko dute horren erabilera mugatuta egon daitekeela eta Gazteriaren Foru Erakundeak inoiz ere ez duela erantzukizunik hartuko haren galeraz, lapurretaz edo jasaten dituen kalteez. Berdin izango da parte-hartzaileek jarduerara dakartzaten baliozko beste gauzekin edo diruarekin.\n6) Parte hartzeko kuota ordainduta gero, Gazteriaren Foru Erakundearen iritziz bidezkoa den arrazoi batengatik bakarrik itzuliko da haren zenbatekoa, eta betiere nahiko denbora lehenago jakinarazi baldin bada. Aldez aurretik eta froga-agiriekin idatzizko eskaera eginda izapidetuko da itzulketa hori.\nParte-hartzaileek eskolan kalifikazio txarrak izatea ez da nahiko arrazoi izango kuotaren itzulketa onartzeko. Jarduera hasi eta gero, ez da inola ere itzuliko kuota.\n7) Guraso edo tutoreek, beren eta seme-alaben datuez gainera, monitore taldeak bere hezkuntza lanak betetzeko eta parte-hartzaileek udalekuan esperientzia ona izan dezaten jakin behar duen beste edozein informazio ere aurkeztu beharko dute.\n8) Jarduera hau elkarbizitzarako aukera bat denez gero, ez da onartuko da beste pertsona batzuenganako inolako jarrera baztertzaile, xenofobo edo beldurraraztekorik.\n9) Agerpen politikoek ez dute lekurik jardueraren barruan. Horrek ez du eragozten bidezko den adierazpen askatasuna.\n10) Bidaia batean izena eman duten gazte guztiak beren borondatez joaten dira eta oinarrizko programa ezagutzen dute. Horrenbestez, proposatutako jardueretan parte hartzeko konpromisoa hartzen dute, arrazoi bereziren batek galarazi ezean.\nCOVID19a dela-eta, jarduera egoki baterako higiene eta segurtasun neurriei dagokienez, parte-hartzaileek osasun-agintariek emandako aholkuak eta neurriak bete beharko dituzte ekintzan parte hartu ahal izateko.\nProgramen kudeaketa araudia\n2022ko Gazte Bidaietako liburuxka\nUdako kanpainarako dirulaguntza eskaera\nKuota itzultzearen eskaera\nHPBko informazio fitxa


Thérouanne - Wikipedia, entziklopedia askea.\n50°38′12″N 2°15′32″E / 50.6367°N 2.2589°E / 50.6367; 2.2589Koordenatuak: 50°38′12″N 2°15′32″E / 50.6367°N 2.2589°E / 50.6367; 2.2589\nClarques, Delettes, Enguinegatte, Herbelles eta Mametz\n580 (%53) 535 (%48.9)\nThérouanne Frantziako udalerria da, Pas-de-Calais departamenduan dagoena, Frantzia Garaia eskualdean. 2013an 1.054 biztanle zituen.\n2007an Thérouanne udalerrian erroldatutako biztanleak 1.054 ziren. Familiak 432 ziren, horien artean 104 pertsona bakarrekoak ziren (36 bakarrik bizi ziren gizonak eta 68 bakarrik bizi ziren emakumeak), 172 seme-alabarik gabeko familiak ziren, 152 seme-alabak dituzten bikoteak ziren eta 4 seme-alabak dituzten guraso-bakarreko familiak ziren.\n2007an 474 etxebizitza zeuden, 444 familiaren etxebizitza nagusia ziren, 7 bigarren erresidentzia ziren eta 23 hutsik zeuden. 444 etxeak ziren eta 25 apartamentuak ziren. 444 etxebizitza nagusietatik 335 bere jabearen bizilekua ziren, 98 alokairuan okupaturik zeuden eta 12 doan lagata zeuden; 5 etxek gela bat zuten, 19 etxek bi zituzten, 60 etxek hiru zituzten, 95 etxek lau zituzten eta 266 etxek bost zituzten. 318 etxek euren parking plaza propioa zuten azpian. 202 etxetan ibilgailu bat zegoen eta 187 etxetan bat baino gehiago zituzten.\nThérouanne udalerriko biztanleria-piramidea 2009an .\n2007an lan egiteko adina zuten pertsonak 689 ziren, horien artean 475 aktiboak ziren eta 214 inaktiboak ziren. 475 pertsona aktiboetatik 423 lanean zeuden (247 gizon eta 176 emakume) eta 52 langabezian zeuden (18 gizon eta 34 emakume). 214 pertsona inaktiboetatik 85 erretiraturik zeuden, 52 ikasten zeuden eta 77 "bestelako inaktibo" gisa sailkaturik zeuden.\n2009an Thérouanne udalerrian 440 unitate fiskal zeuden, 1.059 pertsonek osaturik. Pertsona bakoitzeko diru-sarrera fiskalaren mediana urteko 16.414 euro zen.\n2007an zeuden 75 komertzioetatik, 1 erauzte enpresa zen, 4 janari enpresak ziren, 1 bestelako produktu industrialen fabrikazioko enpresa zen, 5 eraikuntza enpresak ziren, 20 ibilgailuen saltze eta konpontze enpresak ziren, 4 garraio enpresak ziren, 4 ostalaritza eta jatetxe enpresak ziren, 7 finantziazio enpresak ziren, 6 higiezinen enpresak ziren, 3 zerbitzu enpresak ziren, 15 administrazio publikoko enpresak ziren eta 5 «beste zerbitzu jarduera batzuk» multzoan sailkatutako enpresak ziren.\n2009an zeuden norbanakoentzako 17 zerbitzu publikoetatik, 1 Ogasun Publikoaren administrazio bulegoa zen, 1 posta bulegoa, 3 banku bulegoak, 1 funeraria, 3 ibilgailuen konpontzeko eta nekazaritza tresnetako lantokiak, 1 margolaria, 1 zurgina, 1 argiketaria, 1 eraikuntza enpresa, 2 ile apaindegiak, 1 higiezinen agentzia eta 1 apaindegia.\n2009an zeuden 13 establezimendu komertzialetatik, 1 supermerkatu zen, 4 okindegiak, 2 harategiak, 1 elektrotresna denda zen, 2 altzari dendak, 1 drogeria zen eta 2 lore-dendak ziren.\n2000. urtean Thérouanne udalerrian 19 nekazaritza-ustiategi zeuden, 510 hektarea erabiltzen.\n2009an 2 lehen-hezkuntzako eskola zegoen. Thérouanne udalerrian Bigarren Hezkuntzako ikastetxe bat zegoen 465 ikaslekin.\nBNF: 15269252d (data)


Iberdrolak 7.000 milioi inbertituko ditu Erresuma Batuan parke eoliko bat eraikitzeko\nDuela gutxi, Espainiako Estatuan egindako inbertsioak eteteko mehatxua egin zuen Iberdrolak, Espainiako Gobernuak argindarraren prezioaren etengabeko gorakada gelditzeko ezarri dituen neurriak gustuko ez dituelako.\nIgnacio Sanchez Galan eta Boris Johnson. Argazkia: EFE\nEspainiako Gobernuak argindarraren prezioaren gorakada leuntzeko neurri sorta iragarri du\nIberdrolak, Scottish Power filialaren bidez, 7.090 milioi euro inbertituko ditu Ingalaterran itsasoko parke eoliko bat eraikitzeko, Erresuma Batuko Gobernuak gaur jakinarazi duenez.\nDuela aste pare bat, Espainiako Estatuan egindako inbertsioak eteteko asmoa iragarri zuen Ignacio Sanchez Galan Iberdrolako presidenteak, Espainiako Gobernuak argindarraren prezioaren etengabeko gorakada gelditzeko ezarri dituen neurriak gustuko ez dituelako. Mehatxu horren ondotik iritsi da Ingalaterran egingo duen inbertsioaren berria.\nEast Angliako parke eolikoarekin 2,7 milioi etxebizitzetara eramango dute "energia berdea" eta 7.000 lanpostu sortuko dira, Gobernu britainiarraren esanetan. Egitasmoaren lehen fasea amaituta dago, baina hurrengoei ekiteko tramitazioak egiten ari direla zehaztu dute.\nSanchez Galanek adierazi du bat egiten duela Erresuma Batuko Gobernuak energia berriztagarriak bultzatzeko erakutsi duen "anbizioarekin". "Erresuma Batuan lanerako esparrua egonkorra eta aurrez ikus daitekeena izanik, bertan jarduteko konpromisoa hartu dugu", erantsi du.\n"East Anglian egingo dugun inbertsioa urrats garrantzitsua izango da 2030ean Erresuma Batuko etxe guztietara energia eolikoa eraman ahal izateko", azpimarratu du.


Erretiroak eta eskualdatzea hizpide izan dute merkatariek - Urola Kostako Hitza : Urola Kostako Hitza\nErretiroak eta eskualdatzea hizpide izan dute merkatariek\nBi saio egin dituzte eskualdatzeaz eta erretiroaz. (Sindikatu Zaharra)\nUrola Erdiko Merkataritza Mahaiak antolatuta, erretiroaren eta eskualdatzearen inguruko jardunaldiak egin dituzte eskualdeko merkatariek. Bi egunetan egin dituzte saioak; bata irailaren 27an, eta bestea joan den ostegunean, eta, besteak beste, erretiroa hartzeko kudeaketak edota kontuan izan beharreko xehetasunak izan zituzten hizpide. Azpeitiko Sindikatu Zaharrean egin dituzte jardunaldiak, eta antolatzaileen esanetan, saio bakoitzean 30 merkatari inguruk parte hartu dute. Datozen hilabeteetan, berriz, eragileek, lankidetzan, gaia lantzen jarraituko dutela adierazi du Urola Erdiko Merkataritza Mahaiak.\nHonako erakunde hauek osatzen dute Urola Erdiko Merkataritza Mahaia: Azkoitiko, Azpeitiko eta Zestoako udalek, Dendartean elkarteak, Iraurgi Berritzen Urola Erdiko garapen eta berrikuntza agentziak eta Bertan eta Herrixen Azpeitiko eta Azkoitiko merkatarien elkarteek.


Eskolan eta igerilekuetan hobekuntzak egingo dituzte - Orozko - Aiaraldea.eus\nEskolan eta igerilekuetan hobekuntzak egingo dituzte\nIzar Mendiguren Cosgaya 2018-05-10 15:01\nAsteartean izan zen udalbatza. / Orozkoko Udala\nEskolan eta igerilekuan obrak egingo dituzte. Ikastetxean estalkia konponduko dute, eta kiroldegian klimatizazio sistema.\nAsteartean izan zen Orozkoko Udalbatza. Eskolako estalkia konpontzea eta igerilekuko klimatizazioa hobetzea izan ziren hartutako erabakietako bi. Diru-laguntza eskaerak egin dituzte horretarako.\n"Eskolaren kasuan eraikin zaharraren teilatua berritzeko diru-laguntza eskatu genuen, 139.000 eurotan baloratutako memoria aurkeztu genuen, eta 83.000€ emango dizkigute, %60 hain zuzen", azaldu du Josu Sanpedro alkateak. Edifizioak itokinik ez badu ere, egoera kritikoan dago egun, alkatearen hitzetan: "Hautsi baino lehen, aurreratzea erabaki dugu; berdin jarri beharko baita dirua".\nIgerilekuko klimatizazio sistema\nIgerilekuari dagokionean, 83.000 euroko gastua aurreikusi zuten, "nahiz eta eskaera muga 80.000 eurokoa izan". Energia sistema berritzeko 48.000€ eskuratuko dituzte, hots, %60. "Igerilekuko klimatizazioa aldatzean datza. Ireki zirenetik dago martxan, Agenda 21n barruan eskaera aurkeztu dugun 3. aldia da. Azkenean onartu egin digute".\nUdalaren erremanentea ere izan zuten hizpide; 171.548 eurokoa izango baita, azken moldaketa egin ondotik. Bestalde, hondakinen tratamenduaren zerbitzuaren prestazioa egiteko hitzarmena onartu zen.


Aizarna.com :: Jesus Egiguren eta Karlos Ioldiren gogoetak.\nJesus Egiguren eta Karlos Ioldiren gogoetak.\nUrte asko igaro dira Jesus Egiguren Legebiltzarreko Lehendakaria zela, Herri Batasuneko mahaiak Karlos Ioldi aukeratu zuela Jaurlaritzako lehendakari izateko. Hautagai, baina Karlos Ioldi Herrera de la Manchan kartzelan zegoen espetxeratuta eta hauxe zen arazoa.\nZer esan handiak izan ziren gai honetaz eta bati bat komunikabideetan denak ez zeuden ados espetxeratu batek Jaurlaritzako Lehendakari aurkezteko eskubiderik zuen hala ez adosterakoan. Dena den, azkenean hautagaia izan zen Legebiltzarrean Ardantzarekin batera eta aukera berdinekin gainera.\nEgun horretan Legebiltzarrean nengoen gonbidatu bezala eta gogoan dut kazetari denak Ioldiren argazki bila ibili zirela, bera izan zen protagonista nagusia. Beste hautagaiekin ahaztuta baina bozketak egin ondoren, Ardantza aukeratu zuten Lehendakari\nGertaera hau pasa zela urte asko dira eta garaiak ez dira berdinak; gorrototik adiskide izatera gerturatzen ari da gizartea, nahiz eta bakoitzak bere zaurien oroimena gogoan izan. Honen adibide bat bi hauek elkarrekin horrela ikustea besterik ez dago.\nEnekoitz Esnaolak idatzitako artikulu batean Berria egunkariak argitaratu ditu bi protagonista hauen gogoetak. Orain hemen jartzen dut aukera egunkarian irakurtzeko aukerarik izan ez duenarentzat.\nARTIKULU HAU BERRIA EGUNKARI DIGITALETIK KOPIATUTA DAGO\nDonostian bizi dira Jesus Egiguren (Aizarna, Zestoa, 60 urte) eta Karlos Ioldi (Ataun, 52 urte), eta autoan batera etorri dira handik Lizarrustira. Ordubeteko mendi buelta baten ondoren mokadu bat egin dute aterpetxean, solasean. Lehen, "etsaiak" ziren, biek aitortu bezala. Orain dela urte erdi batetik, adiskide. Euskal politikaren garapenaren adibideetako bat da haiena.\nKARLOS IOLDI: Herrera de la Manchan preso nengoela, ihes egiteko zulo bat egiten genbiltzan. Egun haietako batean Jokin Gorostidi zena eta Itziar Aizpurua bisitan joan ziren kartzelara, HBko Mahai Nazionalaren agindu batekin: [1986ko azaroaren 30eko] Eusko Legebiltzarrerako hauteskundeetako zerrendetan joateko preso gipuzkoar bat behar zutela. Gure kide bati neure izena bota zioten, ni nintzela egokiena. Iheserako zuloaren burutazioekin nenbilen, baina baiezkoa eman nuen, zerrendan besterik gabe joango nintzelakoan. Seigarren jarri ninduten Gipuzkoako zerrendan, eta atera nintzen parlamentari.\nJESUS EGIGUREN: Hauteskunde haiek PSEk irabazi zituen. Hemeretzi legebiltzarkide guk, EAJk hamazazpi. EAJk boto gehiago lortu zituen [271.208 jeltzaleek, 252.233 PSEk. HB, hirugarren indarra: 13 aulki, 199.900 boto], baina hauteskundeak legebiltzarkide gehien lortzen duenak irabazten ditu. Geuretzat izan zen parlamentuko Mahaiko presidente kargua, eta neu jarri ninduten. Hirugarren legealdia zen, eta hasieratik nengoen han. Edozertarako prest nintzen, eta karguari baiezkoa eman nion. Protokoloa da asko kargu horretan, eta sarri bakarrik zaude; hura ez da gobernu bat bezalakoa. Jaurlaritzako lehendakari Ardanza hautatu zutenean, hori formalki Espainiako erregeari jakinaraztea nuen lanetako bat, baina nik ez nekien erregearengana nola iritsi, eta ez nekien nola tratatu behar zen. Gero PPrekin Estatu Segurtasuneko idazkari izandako bat zegoen legebiltzarrean legelari nagusi: Ignacio Astarloa. Hark azaldu zizkidan kontu nagusiak. Taxian joan nintzen Madrilera erregearengana, ez auto ofizialean.\nIOLDI: Hauteskunde osteko egun haietan Alcala-Mecon geunden gu, epaiketa zela eta. Esteban Nieto zenak jakinarazi zidan irratian entzun zuela parlamentari kargua hartu behar nuela. Nik ez nekien ezer. Espetxe funtzionario batek esan zidan telefonoan neure abokatua nuela: Iruin. Hark berretsi zidan albistea, eta aipatu Langraizko kartzelara eramango nindutela, parlamentari kreditazioa jaso behar nuelako legebiltzarrean. Jaso nuen [1987ko urtarrilaren 28an], istilu artean; gure arreba bat haurdun zegoen, eta ertzain batek borrarekin sabelean jo zuen.\nEGIGUREN: Urduritasun handiko egunak ziren. Urte hasieran [urtarrilaren 8an] osatu zen Mahaia, gero legebiltzarkideok aktak jaso genituen, eta ondoren izan genuen lehendakaria hautatzeko inbestidura saioa. Hasieran lau hautagai zeuden: Ardanza, Benegas, Garaikoetxea eta hau, Ioldi. Hori ez zen behin ere tokatu; ez lau egotea eta ez HBk aurkeztea berea. Niri tokatu behar hura kudeatzea...\nIOLDI: Eta niri tokatu behar HBren lehendakarigai izatea, Jesus... 24 urte nituen, eta presoa nintzen. Parlamentari akta jaso ondoren, atzera berriz ere Langraizera eraman ninduten, eta gero Herrerara. Otsailaren erdialdera [15ean] izan nuen ustekabe hori: HBk lehendakarigai aurkeztuko ninduela. HB orduan ez zen joaten Eusko Legebiltzarrera, instituzio autonomikoari zilegitasunik ez ziolako aitortzen; HB joango zen lehen ohiko saioa zen hura [1981ean Gernikako saioan izan zen koalizioa, Juan Carlos I.a Espainiako erregea etorri zenean], eta zer, eta ni, preso bat, lehendakarigai.\nEGIGUREN: Parlamentuko presidentea neu nintzenez eta, beraz, barruko funtzionamendua nolakoa izango zen neuk erabakiko nuenez, batek esaten zizun ez uzteko sartzen Ioldiri, ETAko preso bat ezin zela legebiltzar batean egon. Beste batek esaten zizun eskuburdinekin sartu beharko zuela. Horrelaxe dena. Eta han nengoen, bakar-bakarrik erabakitzeko. 50en bat komunikabide zeuden inbestiduraren egun hartan [ETBk eta EAEko TVEk zuzenean eman zuten], eta denak sartzeko tokirik ez zegoen parlamentuan. Hori izan zen beste arazo bat. Beste bat, polizia indarren eskumenei buruzkoa. Guardia Zibilak presoa Ertzaintzaren esku uzteko gestioak egin nituen Madrilgo agintari batzuekin, eta, azkenean, Ertzaintzak eraman zuen Ioldi legebiltzarrera. Konplikatua zen dena.\nIOLDI: Herreratik Langraizera Guardia Zibilak eraman ninduen, inbestiduraren bezperan. Harako bidean, herrialde bakoitzeko guardia zibilez aldatzen ninduten. Langraizen zain nituen HBkoak: Iruin, Txomin Ziluaga zena eta Iñaki Ruiz de Pinedo. Mahai Nazionalak prestatutako hitzaldia eman zidaten, eta gakoak-eta azaldu. Dardar batean nengoen ni. Izan ere, Herreran orduan presoon protestak zirela-eta egun santu osoa ziegan ginen, bakarturik, eta irratiko buletin bakoitzean nire izena baino ez nuen entzuten. Ziluaga-eta joan eta ziegara itzultzean, gau osoa pasatu nuen hitzaldia prestatzen, lorik egin gabe. Baziren gako politikoak, orduko ohikoak, eta haiek ondo azaltzeko arazorik ez neukan, baina baziren gai tematikoak ere: ekonomia, fiskalitatea, bankua, hezkuntza...\nEGIGUREN: Neuk ere banituen niretzat ezohikoak ziren buruhausteak, Karlos. Batzuek, gauzak zailtzearen enpeinuz, esaten zuten ganberan poliziek egon behar zutela. Agindua eman nuen: poliziarik ez barruan. Zer irten behar zuen honek, ertzainekin hitzaldia ematera? Ez, ez. Ertzainek legebiltzar sarreran utzi zuten, eta ganbera barruan beste edozein parlamentari bezala ibili zen.\nIOLDI: Baina hitzaldiaren ondoren parlamentuko jatetxera joan nintzenean, kaleko jantzitako bi polizia gertu izan nituen, zaintzan. Peluka eta guzti zeuden.\nEGIGUREN: Iskanbila hura dena gutxi ez, eta parlamentu kanpoan hiru manifestazio zeuden egun hartan, izaera desberdinekoak [ikasleen bat, ezker abertzalearen bat eta Magefesa fabrikako langileen bat]. Aurretik auzitegietako eztabaida bat ere egon zen Ioldiri parlamentura joaten utzi edo ez erabakitzeko [Espainiako Auzitegi Nazionalak hasieran ukatu egin zion aukera, baina defentsa abokatuek aurre egin zioten erabakiari, eta Auzitegi Nazionalak Iruñeko Probintzia Auzitegiaren esku utzi zuen erabakia, artean ez baitzen EAEko Auzitegi Nagusirik. Iruñekoak Eusko Legebiltzarrean izateko baimena eman zion Ioldiri, "haren boto-emaileen eskubide politikoak" bermatzeko. Aferagatik inbestidura saioa otsailaren 20tik 26ra atzeratu zuten].\nIOLDI: Akordatzen, Jesus?: alkandora batekin joan nintzen. Marka da hori ere. Eta txandalaren galtza batzuekin eta kiroletako zapatilekin. Hitzaldiaren aurretik, goizeko bederatziak pasa zirela, familiarekin egoteko tarte bat izan nuen, eta gure amak, mesedez kentzeko zapatilak eta jartzeko zapatak. Nik ez nuen nahi, baina jantzi nituen azkenean. Jertse bat ere jantzi nuen, Tasio Erkiziak eman zidana hantxe. Nik beti pentsatu izan nuen jertse hura Tasiorena berarena zela, baina behin, kartzelan Txema Ramirez de la Piscina irakaslearen Ertzantza. ¿Héroes o villanos? liburua irakurtzen ari nintzela, hara non ikusi nuen jertse hura Kinitorena zela.\nEGIGUREN: Sasoi hartan parlamentuan egiten baitzuen lan Kinitok [Joseba Urkijo Kinito, HBko Mahai Nazionaleko kide ohi eta Espainiako polizia indarren konfidentea].\nIOLDI: Azkenean, bi lehendakarigai baino ez ginen aurkeztu: Ardanza eta biok. Goizez egin genituen hitzaldiak, neuk aurrena, eta ondoren parlamentuan bertan bazkaltzeko aukera izan genuen. Senideekin joan nintzen bazkaltzera. Txipiroiak zeudela ikusi nuen menuan, niri izugarri gustatzen, eta aprobetxatu egin nuen aukera. Arratsaldean, bozeramaileen txandan, HBren izenean Ruiz de Pinedok hartu zuen hitza, eta hark bukatzean alde egin genuen guk. [Bozketan, Ardanza lehendakari, EAJ, PSE eta CDSren botoekin; 38 boto, gehiengo osoa boto bategatik. EA, EE eta AP abstenitu egin ziren. HBk ez zuen parte hartu bozketan]. Denak etxera, eta ni, Langraizera berriro [Ez zen gehiago itzuli legebiltzarrera. Epaitu eta zigortu ondoren kendu zioten parlamentari akta, 1988an. Jose Luis Elkorok hartu zion lekukoa].\nEGIGUREN: Benegas zen gure hautagaia. EArekin eta EErekin saiatu ginen akordioa egiten, baina ezin izan zen. Garaikoetxeak zeukan EAren eta EEren babesa. PSEk beti eduki du akordioak-eta egiteko ardura bat eta, jarrera tradizionaletara joz, erabaki genuen EAJrekin ituna egitea. Sekula ez dut akats gisa hartu hura.\nIOLDI: Nirekin gogorrena Garaikoetxea izan zen. Hitzaldian hanka sartze bat egin nuen, eta Xabier Amurizak askotan aipatzen du. Eserleku "ziztrin hauek" esan beharrean, "zikin hauek" esan nuen. Aldea dago, eta Garaikoetxeak egurra eman zidan; lehendakari izana zen eta ez zitzaion gustatu, nonbait.\nEGIGUREN: Eta "candidato a lehendakari" [lehendakarigai] esan beharrean, "presunto lehendakari" [ustezko lehendakari] esan zenuen!\nIOLDI: Egia, Jesus! Eta ba al dakizu zeinek gogoratzen duen hori? Galindok, bere liburuan. Kontatzen du ni atxilotu nindutenean bera han zela, Ataunen operazioa zuzentzen, eta geroago inbestiduran nola esan nuen "presunto lehendakari" hori. Liburuan dio harrezkero "presunto lehendakari" deitzen nindutela. Bestela, ondo moldatu nintzen hitzaldian. Euskaraz eta gaztelaniaz; euskaraz hobeto. Ordu eta erdiko tartean neukan, eta azkenerako minutu batzuk sobratu zitzaizkidan.\nEGIGUREN: Ez da ohikoa Karlos aritu zen bezala aritzea. 24 urte, kartzelatik atera, aurreko egunean jaso testua, halako ikusmina eta iskanbila, parlamentuak inpresionatu egiten zaitu bestela ere, eta ondo moldatu zen hitzaldian. Ur asko edan zenuen; hizketan ari denarentzat helduleku bat da ur basoa.\nIOLDI: Abokatuek-eta aholkatu zidaten ur asko edateko. Lasaigarria izango zen.\nEGIGUREN: Diskurtso gogorra izan zen HBrena, garai hartakoa. Ez zen izan harritzekoa.\nIOLDI: KAS Alternatiban geunden eta. ETAren eta Espainiako armadaren arteko elkarrizketa eskatu nuen HBren izenean, estatuaren berme baita armada, konstituzioak jartzen duenez. Hori zen gure diskurtsoa orduan. Garai berezia zen: aurretik ZEN Plana, 1987tik aurrera EAJ-PSE ituna [11 urte iraun zuen], 1987rako presoen sakabanaketaren lehen neurriak, 1983-1987 artean GAL...\nEGIGUREN: 1987an bertan izan ziren Hipercorreko eta Zaragozako atentatu handiak. Hipercorrekoaren aurkako manifestazioan izan nintzen Bartzelonan, Eusko Legebiltzarreko presidente moduan; ekaina zen. Bestetik, gogoratzen naiz lehendakari inbestidura saio sonatu haren hurrengo egunean parlamentuko segurtasun zerbitzuetako nagusia etorri zitzaidala, albiste txarrak zeudela esanez; Txomin Iturbe hil zela. Niri, behintzat, ez zidan alarmarik piztu Txomin hil izanak, eta, gainera, igual neure baitan pentsatuko nuen ez zitzaidala batere axola. Gu kezkatzen gintuena ETAren hilketak ziren, guri ez zitzaigun axola zer gertatzen zitzaien ETAkoei. Garai gogorrak ziren haiek; etsaiak ginen.\nIOLDI: Inbestidurako hitzaldian autodeterminazioa ere aipatu nuen. PSOEko hauek 1978an autodeterminazio eskubidea defendituz atera ziren kalera, Aberri Egun batez. Benegas zen pankartarekin zegoen bat.\nEGIGUREN: Hark esaten du ez zekiela zer jartzen zuen pankartan.\nIOLDI: Benegas bera izan zen nire hitzaldia entzun ez zuen legebiltzarkide bakarra. Inbestidurako saio hark izandako oihartzunaz ondoren jabetu nintzen, handik urteetara: joan halako tokira, esan abizena, eta adineko jendeak ezagutu egiten nau. Orduko euren kontuak kontatzen hasten dira, pasadizoak eta. Bitxia egiten zait.\nIOLDI: Inbestiduran izan nintzenerako bi urte neramatzan preso. 1985eko ekainaren 21ean atxilotu ninduten [ETArekin lotuta], Galindok eta konpainiak. Nire etxean Galindo egon zen, kaleko jantzita. Orduan pentsatu nuen gobernadore zibila-edo izango zela. Gerora jakin nuen hura zela. Mikel Zabalzaren heriotza zela-eta Galindo epaitegira deitu zutenean, prentsako argazki batean ikusi nuen, autotik ateratzen. Orduan ezagutu nuen, etxeko irudiaz gogoratuta. Dorado Villalobos eta haiek denak zebiltzan harekin; Lasa eta Zabalaren talde bera. 29 lagun atxilotu gintuzten, eta neu hasieran Lazkaomendiko zelai batera eraman ninduten, pistola buruan jarrita. Bezperan Lazkaomendin izan nintzen, elkarte batean afaltzen. Hamar egunez eduki ninduten inkomunikatuta. Bainuontzia gora, bainuontzia behera. Poltsa gora, poltsa behera. Poltsa hautsi egiten nuen hortzekin. Kartzelara gero; Carabanchel, Alcala, Herrera, une batez Langraiz, Badajoz, Murtzia, Soria eta Dueso.\nEGIGUREN: Espainia osoa ezagutu zenuen, hortaz...\nIOLDI: Duesora [Kantabria], Lizarra-Garaziko prozesuan eraman gintuzten, batzuk bai, Aznar zegoela gobernuburu. Mugimendu txiki bat izan zen espetxe politika orokor batean barruan. PSOEko hauek presoen urruntzea 1986an hasi zuten, puntualki izan bazen ere. Neu 1988an Herreratik Badajozera eraman ninduten. Ofizialki eta publikoki 1989an hasi ziren: Mugika Herzog eta konpainia. Ez dute bukatu oraindik.\nEGIGUREN: Garai hartan pentsatzen genuen beharrezkoa zela. Baina guk ere sufritu dugu. Neu 30 urtean ibili nintzen bizkartzainekin. Denera ohitzen zara. Geu ere kartzela txiki moduko batean bizi izan gara, nahikoa bakarturik gizartetik. Otegirekin Txillarren biltzeko, ihes egin behar izaten nuen.\nIOLDI: Sakabanaketa egundoko hanka sartzea izan da, Jesus, baita politikoa ere. Gu Herreran 240ren bat preso ginen, eta denok han pixka bat gehiago jarraitu izan bagenu, hautsi egingo zen taldea, giro txarra genuelako geure artean.\nEGIGUREN: Guretzat orduan Ajuria Eneko Ituna zen garrantzitsua [1988an sinatu zuten]. Terrorismoaren kontrako politika EAJrekin adostuta egiten zen; adibidez, haren babesarekin hasi genuen sakabanaketa. Uste genuen ona zela sakabanaketa, ETAren kontsignarik gabe preso gehiagok eskatuko zutelakoan gizarteratzea.\nIOLDI: Baina senideen-eta bidaiak ez zenituzten kontuan hartu.\nEGIGUREN: Ez, gu bestaldean geunden eta. Guk hiletetara joan behar izaten genuen, eta zuek ez zineten horretaz kezkatzen.\nIOLDI: Hala da, bai. Orain aztertuta, latza zen. Etsaiak ginen. Zuek egoera hori gainditu duzue, eta guk ez. Zuek, zorionez, ez zaudete egoera hartan, Jesus. Presoen senideak-eta oraindik berdin daude.\nEGIGUREN: Sakabanaketak orain dela urte asko galdu zuen zentzua. Ikusi zenean ez zuela emaitzarik ematen, politika hark porrot egin zuen. Jadanik ETAren jarduerarik ez dago, baina sakabanaketa ETAren aurkako politikaren parte bat da Espainian, eta inor ez da ausartzen mugitzera. PSOEk hurrengo hauteskundeak irabazten baditu, aldaketa bat izango da, ez beharbada formala eta aitortutakoa, baina egongo da zerbait. Ez dakit ETAren armagabetzea garrantzitsua izango den horretarako. Nik uste armen kontu horrek Bilduri egiten diola kalte nagusia, jendeak baldintza moduan jartzen diolako, nahiz eta jende berak aitzakia moduan erabili. Hala da. Madrilen ez dute jakin izan hemen zer gertatzen zen. Haientzat terrorismoa polemika politikorako tresna bat izan da. Hemendik dena beste era batera ikusten genuen. Hildakoak ezagunak eta lagunak zenituen. PSEko ia guztiak Gipuzkoan hil dituzte, eta ni hamabi urtean [1988-2000 artean] izan nintzen Gipuzkoako PSEko idazkari nagusi [eta 2002-2014an PSEko presidente]. Parlamentuko presidente nintzela ere hileta askotara joan nintzen. Denborarekin gogortu egiten zara. Komando Autonomoek Enrique Casas hil zutenean [1984an], negar egin nuen; geroztik gehiago ez. Gainera, bazenuen lanik: hildakoa alderdikoa bazen, familiari abisatu, hiletako kontuak prestatu... Bi aukera zeneuzkan: hemendik alde egin edo bertan segitu. Gehienok hemen segitu genuen.\nIOLDI: Sufritu egin da hemen. Neuri kartzelaldian gogorrena bi preso kideren heriotza egin zitzaidan; 1986an, Joseba Asensio Kirruli hil zen, eta 1988an, Juan Carlos Alberdi Martiarena. Herreran nengoen orduan, haiekin. Atxilotu ostean Carabanchelen sartu nindutenekoa ere gogoan daukat, banekielako luzerako izango nuela. Murtziako kartzelan nengoela, berriz, hango medikuak diagnostikatu zidan adenitis mesenteriko gaitza nuela, baina nik uste nuen minbizia neukala. Haurdun zegoen neska-laguna, eta pentsatzen nuen semea ez nuela ezagutuko. Gero Murtziako erietxeko mediku batek esan zidan minbizia ez, disko hernia handi bat nuela. Hura poza! Operatu egin ninduten, anestesia osoa emanda; ebakuntza gelan polizia bat zegoen. Ohean lotuta nindutela ezagutu nuen seme jaioberria, orain 18 urte dituena.\nIOLDI: Duela urte erdi bat ikusi genuen elkar berriro, 27 urtera.\nEGIGUREN: Egunkarietan-eta ikusiko ninduzun, baina nik zure arrastoa galdua nuen. Ez nekien noiz atera zinen kartzelatik [25 urteko zigorra jarri zioten; 2000ko abenduan atera zen espetxetik].\nIOLDI: Lizarrusti aldean onddotan ibili ostean Donostiara bueltatu nintzen —han bizi naiz—, eta Askatasunaren etorbidean banku batean eserita ikusi nuen Jesus. Gerturatu nintzaion, eta galdetu nion ea ezagutzen al ninduen. Eta, Jesus?\nEGIGUREN: Ea poliziaren bat zinen galdetu nizun. Izan ere, urteetan horrenbeste ertzain eta polizia izan ditut ondoan, ezezagun bat gerturatu eta kaso egiten badit beti pentsatzen dut haietako izango dela. Zurekin erreakzio bera izan nuen. 1987ko inbestidura saio hartatik elkar ikusi gabe geunden.\nIOLDI: Paraje magiko batean izan berri nintzela esan nion, eta Jesusek erantzun zidan orduan idazten ari zen liburuak [ez du argitaratu oraindik] magiarekin lotutako izenburua zeukala, eta ea eramango al nuen paraje haietara. Handik hamabosten bat egunera Lizarrustira etorri ginen, neure autoan. Lareoko urtegiraino joan ginen, eta aterpetxe honetantxe bazkaldu genuen biok.\nEGIGUREN: Buelta luzea egin genuen, bai. Hiru bat egun kristo bat eginda egon nintzen. Bion juntadizo hau orain dela lau-bost urte ez zen posible izango.\nIOLDI: Asko aldatu da egoera. 1987ko saio hartaz jardun dugula eta, orduan esan baligute gaur egun ezker abertzalean nola egongo ginen, zer estrategiarekin, ez genukeen sinistuko. Baina gizartearen bilakaera kontuan hartuta eman ditugu geuk pausoak.\nEGIGUREN: Lehen topaketa hartatik kalean ikusi izan dugu elkar, baina hona bigarren aldiz etorri gara. Gaur politikaz ari gara, baina aurreko hartan ez genuen jardun politikaz. Gezurra ematen du, baina hala izan zen.\nIOLDI: Pasatutakoak pasatuta, etorkizunaz baikorragoa naiz. Jesus eta hauek, zorionez, ez daude lehengo egoeran. Presoena-eta dago konpondu gabe. Etorkizuna hobea izateko, haiena konpondu behar da. Gai politikoek beren praxia eta ibilbidea izango dute, eta, oraingoz, garrantzitsuena presoen eta haien senideen egoera da, pertsonak direlako. Ezker abertzalearentzat, gainera, egoera ez da egonkorra, epaiketa politikoak-eta hor baitaude oraindik.\nEGIGUREN: PSOE bolada kritiko bat pasatzen ari da, baina hauteskunde aldetik, ez bestela. Gure egoera lehen baino askoz hobea da. Neuk ez dut uste sistema guztia aldatzera doanik, alderdi berri batek irabaziko duenik eta hau eta hori. Egoera berriro egonkortu egingo da. Euskal Herrian ere ez dut uste indar harreman aldetik aldaketa handirik egongo denik.\nIOLDI: Gure prozesua aldebakartasunetik dator, eta hortik eman behar dira pausoak. Ez dut ondo ulertzen orain zer gertatzen den, ordea. Estatuari begiratuta, duela hilabete batzuk gauzak beltz ikusten nituen, baina orain itxaropentsuago nago, aldaketa eman daitekeelako. Oraingoek jarraitzen badute, nekez aldatuko da egoera, horrela segitzeak botoak ematen dizkiolako PPri. Baina beste indar batzuk badaude agintean...; presoena, behintzat, aldatzeko.\nEGIGUREN: Bai, euskal gatazkari dagokionez badaude arazo jakin batzuk. Hor daude biktimak, baina haiek ez dute konponbiderik, biktimak beti izango direlako biktima. Presoen kontua, berriz, nik uste dagoeneko estatu normal batean konponduta legokeela, baina hemen estatuari, edo sistemari, edo gobernuari gauzak zeuden bezala uztea komeni zaio. Ez dut baikor izateko fama handirik, baina uste dut, jendeak pentsatzen duenaren kontrara, datozen hauteskundeetan presidente sozialista aterako dela, Podemosen babesarekin edo gabe. Presidente berriak —jo dezagun Pedro Sanchez dela—, kargura iristeko, baten baten edo batzuen babesa beharko du, eta, dudarik gabe, kontu honi kasu egiteko eskatuko diote. Beraz, orduan aldaketa egon daiteke.\nIOLDI: Ea hala den. Bestela, gai politikoetan euskal herritarrok ez dugu estatuari begira egon behar. Hemen eman behar dira pausoak. Gobernuan PSOE edo PP egon, haiek konstituzioa defendituko dute beti. Gakoa hemen dago.\nEGIGUREN: PSOE ari da esaten konstituzio erreforma bat beharko litzatekeela, baina neuk, behintzat, ez dut erreforma posible bat gustukoa. Konstituzioa aldatzen bada, Euskadi lehen baino okerrago geratuko da. Eskubide historikoekin-eta Euskadik gaitasun osoa du konstituzioa aldatu gabe estatuarekin itunak egiteko. Baina aurrena Euskadi barruan lortu behar dira adostasunak. Independentzian ez dut sinisten, aldebakarreko planteamendu bat delako, eta hemen era denetako jendea dago. Kontsentsuaren bidez joango da gizarte hau aurreraka, hemen akordioak lortzean estatuarekin itunak eginez.


Bedelkarko dendek azoka egingo dute zapatu eta domekan Udal Pilotalekuan - Bergara - Goiena.eus\nBedelkarko dendek azoka egingo dute zapatu eta domekan Udal Pilotalekuan\nMonika Belastegi 2009-09-30 19:47\nZapatuan egun osoz eta domekan goizetik egongo da zabalik azoka. 17 dendak hartuko dute parte eta denboraldiko gaiak salduko dituzte; baita deskontuak egin ere\nBedelkar dendarien elkarteko dendek azoka egingo dute aste bukaeran. Bihar, zapatua, eta etzi, domeka, egingo dute, Udal Pilotalekuan. Bihar, egun osoan egongo da zabalik, 10:00-20:00 ordutegian eta domekan, berriz, goizetik, 10:30-14:00 ordutegian.\nIaz egin zuten Bedelkarko dendek halako azoka lehenengoz. Orduan egun bakarrekoa izan zen eta aurten, berriz, bi egunekoa izango da: "Iazkoa oso ondo joan zen eta horregatik erabaki dugu, besteak beste, egun bat luzatzea. Herritarren artean harrera ona izan zuen", dio Maria Eugenia Igartzak, Bedelkarko presidenteak. Bestalde, lanari etekina atera behar zaiola ere aitortu du: "Lan handia da azoka antolatzea, eta behin lan hori hartuta, bada, behintzat bi egunekoa egitea merezi du".\nDendarien asmo nagusia da daukaten generoa erakustea; izan ere, "saltzeko modurik onena erakustea" dela konbentzituta daude Bedelkarko dendariak. Horrekin batera, erakutsi nahi diete herritarrei "Bergarako komertzioa bizirik dagoela; gogoa dugula gauzak egiteko eta lanerako prest gaudela. Komertzioa bizirik badago, herria ere bizirik dago", gehitu du Igartzak.\nAzokan 17 denda egongo dira: jantzi-dendak, burdindegiak, lore-dendak, etxetresna etxeak, mertzeriak, zapata-dendak eta osagarri dendak, hain justu. Eta salduko dituzte denboraldiko produktuak. Gainera, deskontuak ere egingo dituztela aurreratu dute dendarien elkartetik: "Deskontuak egingo dira, baina dendari bakoitzak erabakiko du zenbateko deskontua egingo duen, argitu du Maria Eugenia Igartzak.\nUdal Pilotalekuko kantxan egokituko dute azoka. Denda bakoitzak bere erakusmahaia izango du eta bakoitza arduratuko da hura atontzeaz.\nBestetik, azokaren osagarri moduan musika emanaldiak ere egongo dira. Hain justu ere, Musika Eskolako Txaranga Gazteak, Trikitixa Taldeak eta Haizeka orkestrak egingo dute emanaldia. Emanaldiok izango dira pilotaleku barruan, baina baita kalean ere. Horrekin guztiaren batera, haurrendako puzgarriak jarriko dituzte Fraiskozuri plazan.


PSSI Arrakasta Ingeniarien American Idol Finala Transmisio konplexua | NAB Show News | 2020 NAB Show Media NAB Show LIVE-ren bazkidea eta ekoizlea LIVE. Broadcast Ingeniaritzako berriak\nHasiera » Edukia sortzea » PSSI Arrakasta Ingeniarien American Idol Finalaren Transmisio Konplexua\nKonpainiak COVID-19ren erronkak gainditu ditu abangoardia igortzeko\nTelebista ekoizteko modua nabarmenki aldatzen ari den COVID-19rekin batera, PSSI Global Services-ek bere ingeniaritza eta zuzeneko gertaeren kudeaketaren espezializazioa proban jarri zituen nazio mailako American Idol final bat ikusleei nazio bat emateko.\nTopaketa handietako neurri sozialak eta muga handiak direla eta, lehiakideek eta epaileek ezin izan zuten toki bakarrean finalera iritsi, proiektuaren konplexutasuna nabarmen handituz. Erronka horri aurre egiteko, PSSIk transmisiorako ibilgailuak eta ingeniariak izan zituen lehiakideen azken etxeetan herrialde osoan, bi kamera multiplexatuz. Konpainiak transmisio ibilgailuak eta ingeniariak ere bazituen epaileen etxeetan - Katy Perry, Lionel Richie, Luke Bryan - eta Ryan Seacrest ostalaria, berriz, bi kamera multiplexatuz.\nBien bitartean, Kalifornian, Burbanken, PSSIk bere CK35 teleportu mugikorra zuen ekoizpen estudioaren kanpoan, urruneko jario guztiak jasotzeko eta ostalariak kokapen bakoitzera bidaltzeko, eta, gainera, ABC sareko atzerapausoak emateko. Urruneko eta itzultzeko jario guztiak hiru transponders bidali zituzten Eutelsat 113 West A, PSSI Nazioarteko Teleportea PSSIren urrutiko ingeniarientzako sarbide puntu gisa erabiliz.\nGune bereizi horiek guztiak ikuskizun kohesionatu batera biltzeko, PSSIk Kanadan egoitza duen bideo-emisio zerbitzuen hornitzaileari esker, Nextologies-ekin lankidetzan aritu zen Nextologies-en NXT-4 ekipamendua kokatzeko zortzi kokapenetan. Teknologia horri esker, Burbank-eko produkzio taldeak kamera bakoitza urrunetik kontrolatu ahal izan zuen kamera publikoen bidez tunel bidez. Nextologiek ere mundu osoko American Idol ekoizleei enkriptatutako web ataria eskaini zieten entseguak eta zuzeneko ikuskizuna ikusteko.\n"Konplexutasun maila horretako gertaera bat botatzeak teknologia egokia behar du eta proiektuen kudeaketa eta ingeniaritza espezializazio izugarria", esan du Matt Bridges PSSIko Telebista Estrategiko presidenteak. "PSSIk edozein difusio erronkari aurre egiteko baliabideak ditu. Proiektu honetan izan dugun arrakasta gure taldeko esperientzia eta talentua da. Aukera bikaina izan da guretzat onena egiten duguna egiteko - irtenbideak aurkitzeko. "\nPSSIk gaur egun 70 mugikorretako transmisio ibilgailuen jabe eta funtzionatzen du - Ipar Amerikan oinarritutako beste edozein transmisio zerbitzu hornitzaile baino gehiago, baita PSSI International Teleport, PSSI Pittsburgh Videotech Center eta nazioarteko eta etxeko C / Ku flyaway uplink sistemak ere. Konpainiak C banda, Ku banda, zuntz, IP eta estekatutako zelulen bidez transmititzen ditu eta bideo, audio eta datu zuzeneko zerbitzuak eskaintzen ditu mundu osoan.\nPSSI eta bere zerbitzuei buruzko informazio gehiago eskuratzeko, bisitatu www.pssiglobal.com.\nPSSI zerbitzu globalen inguruan\n1979az geroztik, PSSI Global Services espezializatuta dago etxeko eta nazioarteko programazioaren koordinazioan, ekoizpenean eta banaketan. Zuzeneko gertaeren kudeaketa, transmisio, ekoizpen eta konektagarritasun handiko adituak direnez, PSSI Global Services-ek transmisioak C-band, Ku banda, zuntz, IP eta lotura mugikorren bidez kudeatzen ditu eta mundu osoko bideo, audio eta datu zuzenak eskaintzen ditu. Gaur egun konpainiak 70 mugikorretako transmisio ibilgailu baino gehiago ditu eta beste edozein transmisio zerbitzu hornitzaile baino gehiago ditu - Ipar Amerikan oinarritutakoak, baita PSSI Nazioarteko Teleport, PSSI Pittsburgh Videotech Center eta nazioarteko eta etxeko C / Ku flyaway uplink sistemak ere. Informazio gehiago nahi izanez gero, bisitatu www.pssiglobal.com.\naurreko: Biltegian hodeian oinarritutako lan fluxuak\nHurrengoa: RUSHWORKS VDESK Produkziorako sistema integratua eta streaming bidezko soluzioak gaitu "Babestutako lekuan" betetze azkarra eta erraza.


Betiko gaitzak | Iritzia | Berria\nAmagoia Mujika - Zazpika\n«Txorobirusak txoratuta» bizi dela dio. Adinagatik «talde arriskutsukoa» omen. Ezetz, arrisku taldekoa dela. «Berdin da». Berari grazia egiten dio besteak, «arriskutsu» izateak. Egunero ematen die bazkaltzen bilobei. «Errieta egiten didate lagunek, baina zer utzi behar ditut umeak bakarrik? Haiek zer kulpa daukate? Alabak lanera joan behar du nik ume horiei platera betetzeko».\n[...]Dagoeneko bitan jaitsi eta igo du semearen bizikleta kaletik eta txikiak orduerdiro jotzen du etxeko txirrina, edozertarako. Ez dago udalekurik. Ordenagailuaren aurrean joaten zaizkio orduak eta komunerako buelta baliatzen du garbigailua husteko edota dilistak sutan jartzeko. Desordenaren erdian egunak motz joaten dira. Eta gainera sekulako zama sentitzen du ez duelako denborarik hartzen gurasoen Whatsapp taldean sustatzen dituzten eskulan liluragarri horietako bat egiteko txikiarekin.\nDenak dira emakumeak. Eta, oinarri zientifikorik ez dudan arren, pentsatzen ari naiz “txoronabirus— horrek ez ote dien latzago eragiten emakumeei. Ez naiz ari oraingo birusaz, betiko gaitzez baizik, orain inoiz baino nabarmenagoak diren zuloez. Eta horiek tapatu nahian ikusten ditut hainbeste emakume. Hori ez da normalitate berria, hori betikoa da.


I. LAU URTAROAK ARGAZKI LEHIAKETA – Casa-Arregui\nHomeConcurso Fotografía I. LAU URTAROAK ARGAZKI LEHIAKETA\n2016 May 16, Monday By arregui No comments yet Casa Arregui, Concurso, fotografía, Primavera, Tolosa\nCasa Arregui loradendak udaberriko argazki-lehiaketa abiarazi du.\nUdaberrian ikus dezakegu landareen eta zuhaitzen loraldia bete-betean, eta nola paisaia guztiek neguan galdutako kolorea berreskuratzen duten. Hori dela eta, erabaki dugu lehiaketa honen gaia “loraldia” izan dadila, ziur gaudelako argazki zoragarriak atera daitezkeela edozein tokitan gaudela ere: kalean, etxean, mendian…seguru badirela une jakinetan atentzioa emango diguten loreak.\nCasa Arreguin lehiaketan parte hartzera animatzen zaituztegu; hala, 40€–ko erosketa-txartela irabazteko aukera izango duzue, eta I. Lau Urtaroak Argazki Lehiaketa honetan boto gehien jaso dituzten argazkiekin eginiko 2017ko egutegia ere bai. Hemen duzu esteka, lehiaketan parte hartzeko oinarriak kontsulta ditzakezu bertan.\nAnima zaitez eta parte hartu lore bakarra erakutsiz!


Beti gazte | Kultura | Berria\nJakina da emakumeak nekez izaten garela besteen begietara pertsona helduak. Francoren garaietan, aitaren menpe egotetik senarraren eskuetara pasatzen ginen, egun batetik bestera egoera zibila aldatuz, baina ez mendekotasuna. Gaur egun, gazte izatetik atso izatera pasatzen gara, adinez mudatuz baina patriarkatuaren epaile begiradari ihes egin gabe. Adin aldaketa antinaturala da, biologikoki tarte handia baitago gaztetasunaren eta zahartzaroaren artean; baina emakumeon adina, biologikoa soilik beharrean, sinbolikoa ere bada.\nAipatu izan dut zein desberdin baloratzen den gaztetasuna gizon eta andrazkoetan. Gizonen kasuan, bikaintasunarekin eta jenialtasunarekin lotzen da, eta adin oso gazteari lotzen zaio; hogeita hamabostean jarriko nuke muga. Emakumeoi, ordea, asko luzatzen zaizkigu gaztetasuna eta horri lotutako ezaugarriak: esperientzia faltaren ordezko freskotasuna eta jakintzarik eza orekatuko duen lanerako gogoa. Adinaren heldutasuna onartzeak, finean, pentsamenduaren heldutasuna ere badakar, eta emakumeoi hori atxikitzea zaila dirudi: froga enpiriko garrantzitsua behar da halako estatusa eman ahal izateko (sari nazionalen bat gutxienez). Adin aurreratu batetik gora hasten zaizkigu heldutasuna eta jakintza onartzen, biologikoki gaztetzat jotzea irrigarri suertatzen hasten denean. Orduan pasatzen gara atsoak izatera (edo publikoki esperientzia eta ibilbide handiko emakumeak).\nHorren guztiaren adibide, igandean, harriduraz irakurri nuen BERRIAn Beatriz Herraez Artiumeko zuzendariari egindako elkarrizketaren sarrera. Honela zioen: «Belaunaldi berriko olatuaren adibideetako bat da Beatriz Herraez (Gasteiz, 1974). Ezagutza eta trebetasun handiko gazteak dira [...] Aldeko dituzte ilusioa, gogoa eta energia, beste ezeren gainetik».\nOkertzearen beldur, hemeroteka kontsultatu dut, baina ez dut Peio Agirre (1972) Veneziako Bienaleko komisario izendatzearen berrian «belaunaldi berri» edo «gaztetasunari» buruzko aipamenik topatu; ezta Xabier Gantzaraini (1975) 2015ean Kalostrako koordinatzaile lana hartu zueneko elkarrizketan (Herraezek orain baino bost urte gutxiago zituen orduan) bere ilusioari, gogoari eta energiari eginiko aipamenik ikusi. Egia da belaunaldiari ezagutza atxikitzen diola kazetariak, baina ilusioa, gogoa eta energia gailentzen dizkio gero.\nHerraezen curriculum luze eta bikaina zerrendatzear egon naiz, baina ez da hori bidea: horren bidez, bere ahalmenaren gainean ezartzen den zalantza onartu eta erantzungo nuke. Bakarrik esango dut Herraez 45 urteko emakume heldua dela, zentzu guztietan. Ez da gaztetasunaren eta gogoaren erakuslea; jakintzan, ikerketan eta lan gogorrean oinarritutako esperientzia sendo eta sakonaren erakuslea da. Aitortu diezaiogun, merezi du eta.